text:
GAWO 1
Mlengi Anapatsa Anthu Paradaiso
Mulungu analenga zinthu za mlengalenga komanso zonse za moyo padziko lapansi. Analenga anthu angwiro, mwamuna ndi mkazi ndi kuwaika m’munda wokongola ndipo anawapatsa malamulo oti azitsatira
ANTHU amati mawu otsatirawa ndi otchuka kwambiri pa mawu onse oyambira nkhani amene analembedwapo. Mawu ake ndi akuti: “Pa chiyambi, Mulungu analenga kumwamba ndi dziko lapansi.” (Genesis 1:1) Baibulo likuyamba kutiuza za Yehova Mulungu wamphamvuyonse, yemwe ndi wofunika kwambiri kuposa aliyense wotchulidwa m’Malemba Opatulika pogwiritsa ntchito mawu amenewa, omwe ndi amphamvu komanso osavuta kumva. Vesi loyambali likusonyeza kuti Mulungu ndi amene analenga zinthu zonse za kumwamba ndi padziko lapansi. Mavesi otsatira akufotokoza kuti kwa zaka zambirimbiri, Mulungu anakonza dziko lapansili kuti tizikhalamo, ndipo analenga zinthu zonse zochititsa chidwi zimene timaziona.
Pa zinthu zonse zimene Mulungu analenga padziko lapansi, munthu ndi wofunika kwambiri. Mulungu analenga munthu m’chifaniziro chake, ndipo amatha kusonyeza makhalidwe a Yehova monga chikondi ndi nzeru. Mulungu anapanga munthu kuchokera m’dothi lapansi ndipo anam’patsa dzina lakuti Adamu, kenako anamuika m’paradaiso m’munda wa Edeni. Mulungu ndi amene anakonza munda umenewo, ndipo anadzalamo mitengo yambiri ya zipatso imene inalinso yokongola.
Kenako Mulungu anaona kuti ndi bwino kuti mwamunayu amupangire mnzake. Choncho Mulungu anatenga nthiti ya Adamu n’kupanga mkazi, amene anam’pereka kwa Adamu kuti akhale mkazi wake ndipo iye anam’patsa dzina lakuti Hava. Adamu anasangalala kwambiri ndipo mwa ndakatulo ananena kuti: “Uyu tsopano ndiye fupa la mafupa anga ndi mnofu wa mnofu wanga.” Ndiyeno Mulungu anafotokoza kuti: “Pa chifukwa chimenechi, mwamuna adzasiya bambo ake ndi mayi ake, n’kudziphatika kwa mkazi wake, ndipo iwo adzakhala thupi limodzi.”—Genesis 2:22-24; 3:20.
Mulungu anapatsa Adamu ndi Hava malamulo awiri. Choyamba, anawauza kuti alime ndi kusamalira dziko lapansi limene ankakhalamo ndiponso kuti adzazemo ana awo. Chachiwiri, anawauza kuti asadye “zipatso za mtengo wodziwitsa chabwino ndi choipa,” mtengo umodzi wokha m’munda wonsewo. (Genesis 2:17) Mulungu anawauza kuti akadzadya chipatso cha mtengo umenewo adzafa. Popereka malamulo amenewa, Mulungu anapatsa mwamuna ndi mkazi oyambawo mpata wosonyeza kuti akuvomereza kuti iye ndi Wolamulira wawo. Komanso pomvera malamulo amenewa, iwo akanasonyeza kuti amakonda Mulungu ndiponso kumuyamikira. Iwo anali ndi zifukwa zomveka zovomerezera ulamuliro wake wabwinowo. Anthu angwirowo analibe chilema chilichonse, chifukwa Baibulo limati: “Mulungu anaona kuti zonse zimene anapanga zinali zabwino kwambiri.”—Genesis 1:31.
Onaninso
Kodi Mulungu Ali ndi Cholinga Chotani Chokhudza Dziko Lapansili?
Baibulo limafotokoza chifukwa chake Mulungu analenga dzikoli, nthawi imene mavuto adzathe, mmene zinthu zidzakhalire padzikoli komanso anthu amene adzakhale m’dziko la paradaiso.
Kodi Mukudziwa Mmene Mulungu Analengera Zinthu Zonsezi?
Kodi nkhani ya m’Baibulo yonena za mmene zinthu zinalengedwera imagwirizana ndi zimene Baibulo limanena?


c: text/html

text:
Abusa, Tsanzirani Abusa Aakulu
“Khristu anavutika chifukwa cha inu, ndipo anakusiyirani chitsanzo kuti mutsatire mapazi ake mosamala kwambiri.”—1 PET. 2:21.
1, 2. (a) Kodi chimachitika n’chiyani ngati m’busa akusamalira bwino nkhosa? (b) N’chifukwa chiyani anthu ambiri m’nthawi ya Yesu anali ngati nkhosa zopanda m’busa?
NKHOSA zimasangalala ngati m’busa wake akuzisamalira bwino. Buku lina lofotokoza za kuweta nkhosa linati: “M’busa amene amangosiya nkhosa zake kuti zizidya osazisamalira bwinobwino, patangopita zaka zochepa, amaona kuti nkhosazo zayamba kufooka ndiponso kudwala.” Choncho nkhosa zimakhala zathanzi ngati m’busa wake akuzisamalira bwino.
2 N’chimodzimodzi ndi gulu la nkhosa za Mulungu. Ngati abusa amasamalira bwino nkhosa iliyonse, zinthu zimayenda bwino mumpingo. Kumbukirani kuti Yesu ataona gulu la anthu, anamva chisoni chifukwa “anali onyukanyuka ndi otayika ngati nkhosa zopanda m’busa.” (Mat. 9:36) Kodi vuto linali chiyani? Anthu amene anapatsidwa udindo wophunzitsa anthu Chilamulo cha Mulungu anali ankhanza, opondereza ndiponso achinyengo. Atsogoleri a mu Isiraeli sankasamalira bwino anthu awo, m’malomwake ankawasenzetsa ‘katundu wolemera’ pamapewa awo.—Mat. 23:4.
3. Kodi akulu ayenera kukumbukira chiyani akamagwira ntchito yawo monga abusa?
3 Zimenezitu zikusonyeza kuti akulu, omwe ndi abusa, ali ndi udindo waukulu kwambiri. Nkhosa zimene akuweta ndi za Yehova ndiponso Yesu, yemwe ndi “mbusa wabwino.” (Yoh. 10:11) Yesu anagula nkhosazi ndi “magazi ake amtengo wapatali,” choncho anazigula “pamtengo wokwera” kwambiri. (1 Akor. 6:20; 1 Pet. 1:18, 19) Apa anasonyeza kuti amazikonda kwambiri chifukwa analolera kupereka moyo wake pogula nkhosazo. Akulu ayenera kukumbukira nthawi zonse kuti iwo ndi abusa aang’ono amene akuyang’aniridwa ndi Mwana wa Mulungu Yesu Khristu, yemwe ndi “m’busa wamkulu wa nkhosa.”—Aheb. 13:20.
4. Kodi tikambirana chiyani m’nkhani ino?
4 Ndiyeno kodi abusawa ayenera kuweta bwanji nkhosa za Mulungu? Akhristu onse amauzidwa kuti ‘azimvera amene akutsogolera pakati pawo.’ Pomwe akulu amalangizidwa kuti ‘asamachite ufumu pa anthu amene ali cholowa chochokera kwa Mulungu.’ (Aheb. 13:17; werengani 1 Petulo 5:2, 3.) Ndiyeno funso n’kumati, Kodi akulu angatsogolere bwanji nkhosa popanda kuchita ufumu? Kapena tifunse kuti, Kodi akulu angatani kuti azikwaniritsa udindo umene Mulungu wawapatsa woyang’anira nkhosa zake popanda kupitirira malire?
“ADZAWANYAMULIRA PACHIFUWA PAKE”
5. Kodi tikuphunzira chiyani za Yehova kuchokera pa lemba la Yesaya 40:11?
5 Ponena za Yehova, mneneri Yesaya anati: “Iye adzaweta gulu lake lankhosa ngati m’busa. Adzasonkhanitsa pamodzi ana a nkhosa ndi dzanja lake, ndipo adzawanyamulira pachifuwa pake. Nkhosa zoyamwitsa adzayenda nazo mosamala.” (Yes. 40:11) Lembali likusonyeza kuti Yehova amaganizira ndiponso kusamalira nkhosa zofooka kapena zimene zikufunika kutetezedwa kwambiri mumpingo. M’busa amadziwa mavuto a nkhosa iliyonse ndipo amakhala wokonzeka kuzisamalira. N’chimodzimodzinso ndi Yehova. Iye amadziwa mavuto a munthu aliyense mumpingo ndipo ndi wokonzeka kumusamalira. Mofanana ndi m’busa amene amanyamula kamwana ka nkhosa pachifuwa pake, Yehova yemwe ndi “Tate wachifundo chachikulu,” adzatithandiza kwambiri pa nthawi ya mavuto. Adzatilimbikitsa tikakhala pamayesero aakulu kapena pamene tikufunikira thandizo lapadera.—2 Akor. 1:3, 4.
6. Kodi akulu angatsanzire bwanji Yehova?
6 Apatu akulu angaphunzire mfundo yofunika kwambiri kuchokera kwa Atate wathu wakumwamba. Mofanana ndi Yehova, iwo ayenera kudziwa mavuto a nkhosa. Akadziwa zimenezi, akhoza kuwathandiza ndiponso kuwalimbikitsa moyenera. (Miy. 27:23) Choncho akulu ayenera kulankhulana momasuka ndi Akhristu anzawo. N’zoona kuti sayenera kulowerera nkhani zina. Komabe, amakhala tcheru kuti adziwe zimene zikuchitikira abale ndi alongo mumpingo ndipo amakhala okonzeka ‘kuthandiza ofooka.’—Mac. 20:35; 1 Ates. 4:11.
7. (a) Kodi abusa ankachita chiyani ndi nkhosa za Mulungu m’nthawi ya Ezekieli ndi Yeremiya? (b) Kodi tingaphunzire chiyani pa zimene Yehova anachita podzudzula abusa osakhulupirikawo?
7 Taganizirani mmene abusa a nkhosa za Mulungu ankachitira zinthu m’nthawi ya Ezekieli ndi Yeremiya. Yehova anawadzudzula chifukwa sankasamalira bwino nkhosa zake. Popeza kuti nkhosazo zinalibe m’busa, zinkagwidwa ndi “zilombo zonse zakutchire” ndiponso zinkabalalika. Abusawo sankadyetsa nkhosazo koma ankazidyera masuku pamutu ndipo “anali kumangodzidyetsa okha.” (Ezek. 34:7-10; Yer. 23:1) Atsogoleri a matchalitchi amene amati ndi achikhristu amachitanso zomwezi ndipo Mulungu amadana nawo. Izi zikusonyeza kuti akulu ayenera kusamalira nkhosa za Yehova moyenera komanso mwachikondi.
“NDAKUPATSANI CHITSANZO”
8. Kodi akulu angatsanzire bwanji Yesu polangiza abale awo?
8 Chifukwa cha uchimo, Akhristu ena amachedwa kumvetsa zimene Mulungu amafuna. Iwo amavutika kutsatira malangizo a m’Malemba ndipo nthawi zina amachita zinthu ngati sadziwa bwinobwino Mawu a Mulungu. Kodi akulu ayenera kutani zoterezi zikachitika? Iwo ayenera kukhala oleza mtima ngati Yesu. Paja ophunzira a Yesu ankavutana kwambiri pa nkhani yoti wamkulu ndani mu Ufumu. Yesu sanatope nawo koma anapitiriza kuwaphunzitsa ndiponso kuwalangiza kuti ayenera kukhala odzichepetsa. (Luka 9:46-48; 22:24-27) Yesu anawasambitsanso mapazi. Limeneli ndi phunziro lofunika kwambiri kwa akulu achikhristu pa nkhani ya kudzichepetsa.—Werengani Yohane 13:12-15; 1 Pet. 2:21.
9. Kodi Yesu analimbikitsa ophunzira ake kupewa mtima wotani?
9 Pa nthawi ina, Yakobo ndi Yohane anasonyeza kuti sankaona udindo wa abusa mmene Yesu ankauonera. Atumwi awiriwa ankafuna kukhala ndi malo apamwamba mu Ufumu. Koma Yesu anawathandiza powauza kuti: “Inu mukudziwa kuti olamulira a anthu a mitundu ina amapondereza anthu awo ndipo akuluakulu amasonyeza mphamvu zawo pa iwo. Sizili choncho pakati panu, koma aliyense wofuna kukhala wamkulu pakati panu ayenera kukhala mtumiki wanu.” (Mat. 20:25, 26) Atumwiwo anafunika kupewa mtima wofuna ‘kuchita ufumu’ kapena wofuna ‘kusonyeza mphamvu zawo kwa ena.’
10. (a) Kodi Yesu amafuna kuti akulu aziweta bwanji nkhosa? (b) Kodi Paulo anapereka chitsanzo chotani pa nkhaniyi?
10 Yesu amafuna kuti akulu azimutsanzira poweta nkhosa. Iwo ayenera kuchita zinthu ndi Akhristu monga atumiki anzawo osati mabwana awo. Umenewu ndi mtima umene mtumwi Paulo anali nawo. Tikutero chifukwa chakuti analangiza akulu a ku Efeso kuti: “Inu mukudziwa bwino mmene ndinali kukhalira nanu nthawi zonse kuchokera tsiku loyamba limene ndinaponda m’chigawo cha Asia. Ndinali kutumikira Ambuye monga kapolo, modzichepetsa kwambiri.” Paulo ankafuna kuti akuluwo azithandiza Akhristu anzawo modzipereka ndiponso modzichepetsa. Iye anati: “M’zinthu zonse ndakuonetsani kuti mwa kugwira ntchito molimbika chomwechi, muthandize ofookawo.” (Mac. 20:18, 19, 35) Paulo anauza Akhristu a ku Korinto kuti iye sanali wolamulira chikhulupiriro chawo koma anali wantchito mnzawo kuti akhale ndi chimwemwe. (2 Akor. 1:24) Apatu Paulo anapereka chitsanzo chabwino kwa akulu pa nkhani ya kudzichepetsa ndiponso kudzipereka.
‘GWIRANI MWAMPHAMVU MAWU OKHULUPIRIKA’
11, 12. Kodi mkulu angathandize bwanji Mkhristu mnzake kusankha zochita?
11 Akulu ayenera ‘kugwira mwamphamvu mawu okhulupirika pamene akuphunzitsa mwaluso.’ (Tito 1:9) Koma azichita zimenezi “ndi mzimu wofatsa.” (Agal. 6:1) Iwo sayenera kukakamiza abale ndi alongo kuchita zinazake koma ayenera kuyesetsa kuwalimbikitsa mowafika pamtima. Mkulu akhoza kuuza Mkhristu mnzake mfundo za m’Malemba zimene zingamuthandize kusankha zochita komanso angakambirane naye zimene mabuku athu amanena pa nkhaniyo. Akhoza kulimbikitsanso munthuyo kuganizira mmene zosankha zake zingakhudzire ubwenzi wake ndi Yehova. Mkuluyo angamuthandize kuona kufunika kopempha Mulungu kuti amutsogolere posankha zochita. (Miy. 3:5, 6) Atakambirana naye zinthuzi, angachite bwino kumulola kuti asankhe yekha zochita.—Aroma 14:1-4.
12 Udindo wa akulu ndi kuthandiza anthu kutsatira mfundo za m’Malemba. Choncho ayenera kugwiritsa ntchito Baibulo mwaluso ndipo malangizo awo ayenera kuchokera m’Malemba. Kuchita zimenezi kumawathandiza kuti asagwiritse ntchito udindo wawo molakwika. Akuluwo ayenera kukumbukira kuti iwo ndi abusa aang’ono basi ndipo aliyense mumpingo adzayankha mlandu kwa Yehova ndi Yesu chifukwa cha zochita zake.—Agal. 6:5, 7, 8.
“MUKHALE ZITSANZO KWA GULU LA NKHOSA”
13, 14. Kodi mkulu angakhale chitsanzo chabwino m’njira ziti?
13 Mtumwi Petulo atalangiza akulu mumpingo kuti ‘asamachite ufumu pa anthu amene ali cholowa chochokera kwa Mulungu,’ anawalimbikitsa kuti ‘akhale zitsanzo kwa gulu la nkhosa.’ (1 Pet. 5:3) Kodi akulu angakhale bwanji zitsanzo kwa nkhosa? Tiyeni tione zinthu ziwiri zofunika kwa m’bale amene “akuyesetsa kuti akhale woyang’anira.” Choyamba, ayenera kukhala “woganiza bwino.” Izi zikutanthauza kuti ayenera kumvetsa mfundo za m’Mawu a Mulungu komanso ayenera kudziwa mmene angazigwiritsire ntchito pa moyo wake. Azichita zinthu moleza mtima ndipo asamapupulume posankha zochita. Chachiwiri, ayenera kukhala “woyang’anira bwino banja lake.” Izi zikutanthauza kuti ngati mkulu ali ndi banja, ayenera kupereka chitsanzo pa nkhani yoyang’anira banja lake chifukwa “ngati munthu sadziwa kuyang’anira banja lake, ndiye mpingo wa Mulungu angausamalire bwanji?” (1 Tim. 3:1, 2, 4, 5) Abale ndi alongo mumpingo akaona kuti akulu akuchita zimenezi amawadalira ndi kuwalemekeza kwambiri.
14 Akulu angakhalenso chitsanzo chabwino kwa Akhristu anzawo ngati amatsogolera pa ntchito yolalikira. Pa nkhani imeneyi, Yesu anapereka chitsanzo kwa oyang’anira. Kulalikira uthenga wabwino inali ntchito yofunika kwambiri kwa Yesu. Iye anaphunzitsanso ophunzira ake kuti azigwira ntchito imeneyi. (Maliko 1:38; Luka 8:1) Masiku ano, abale ndi alongo amasangalala akayenda limodzi ndi akulu mu utumiki. Iwo amaona khama la akuluwo pa ntchito yofunikayi ndipo amaphunzira zambiri akamaona mmene akuphunzitsira. Anthu mumpingo akaona akulu akulalikira uthenga wabwino mwakhama, ngakhale kuti amakhala otanganidwa kwambiri, amalimbikitsidwa ndipo amatengera chitsanzo chawo. Akulu akhoza kuperekanso chitsanzo chabwino akamakonzekera bwino misonkhano yampingo komanso kugwira nawo ntchito zina monga kuyeretsa ndi kukonza Nyumba ya Ufumu.—Aef. 5:15, 16; werengani Aheberi 13:7.
“THANDIZANI OFOOKA”
15. N’chifukwa chiyani akulu ayenera kuyendera nkhosa nthawi ndi nthawi?
15 M’busa wabwino amathandiza mwamsanga nkhosa imene yadwala kapena yavulala. Akulunso ayenera kuthandiza mwamsanga munthu aliyense amene akuvutika kapena amene wafooka. Anthu okalamba komanso odwala angafunike kuwathandiza m’njira zina. Koma chofunika kwambiri ndi thandizo lauzimu. (1 Ates. 5:14) Achinyamata angamavutikenso polimbana ndi “zilakolako zaunyamata.” (2 Tim. 2:22) Choncho m’busa amafunika kuyendera abale ndi alongo nthawi ndi nthawi kuti azidziwa zimene zikuwachitikira ndiponso kuwalimbikitsa ndi malangizo ochokera m’Malemba. Akamachita zimenezi mwamsanga zimathandiza kuti mavuto ambiri asafike poipa kwambiri.
16. Kodi akulu angathandize bwanji nkhosa zimene zili ndi mavuto aakulu?
16 Koma bwanji ngati vutolo lafika poti likhoza kusokoneza ubwenzi wa munthuyo ndi Yehova? Pa nkhani imeneyi, Yakobo anati: “Kodi pali wina amene akudwala pakati panu? Aitane akulu a mpingo, ndipo iwo amupempherere ndi kumupaka mafuta m’dzina la Yehova. Pemphero lachikhulupiriro lidzachiritsa wodwalayo, ndipo Yehova adzamulimbitsa. Ndiponso ngati anachita machimo, adzakhululukidwa.” (Yak. 5:14, 15) Akulu akadziwa kuti Mkhristu wina akudwala mwauzimu, ayenera kumuthandiza mwamsanga ngakhale pamene ‘sanawaitane.’ Akulu akamapemphera ndi abale awo, kuwapempherera ndiponso kuthandiza amene akuvutika, amasonyeza kuti iwo ndi abusa abwino osamalira nkhosa za Mulungu.—Werengani Yesaya 32:1, 2.
17. Kodi chimachitika n’chiyani ngati akulu akutsanzira “m’busa wamkulu”?
17 Abusa akamachita chilichonse m’gulu la Yehova amayesetsa kutsanzira Yesu Khristu, yemwe ndi “m’busa wamkulu.” Akulu amenewa akamasamalira nkhosa, zinthu zimayenda bwino mumpingo ndipo nkhosazo zimakhala zathanzi. Chifukwa cha zonsezi, timayamikira ndiponso kutamanda Yehova yemwe ndi Mbusa wathu wamkulu koposa.

robotstxt: allowed

filter: keep


text:
ZIMENE ACHINYAMATA AMADZIFUNSA
Kodi Ndingatani Kuti Ndizikonda Kuchita Masewera Olimbitsa Thupi?
Baibulo limati: “
Kuchita masewera olimbitsa thupi n’kopindulitsa.” (1 Timoteyo 4:8) Koma zimaoneka kuti achinyamata ambiri omwe amafuna kuchita masewera olimbitsa thupi, saikirapo mtima pa masewerawo.
“Simungakhulupirire kuti ana ambirimbiri analephera phunziro la masewera olimbitsa thupi kusekondale. Komatu phunziro limeneli ndi mpunga weniweni.”—Richard, wazaka 21.
“Ena amaganiza kuti, ‘Palibe chifukwa chomadzivutitsira n’kutuluka m’nyumba n’kumapsa ndi dzuwa pochita masewera olimbitsa thupi mpaka thukuta kamukamu. Bola kungokhala pampando n’kumachita masewera a pakompyuta kapena pa TV.’”—Ruth, wazaka 22.
Ngati inunso mukuona choncho, taonani ubwino wokhala ndi ndandanda yabwino yochitira masewera olimbitsa thupi.
Ubwino woyamba: Amathandiza kuti musamadwaledwale. “
Bambo anga ankakonda kundiuza kuti, ‘Ngati sukupeza nthawi yochita masewera olimbitsa thupi ndiye kuti ukufufuza nthawi yodwala.’”—Anatero Rachel wazaka 19.
Ubwino wachiwiri: Amathandiza kuti muziganiza bwino. Mtsikana wina wazaka 16 dzina lake Emily anati: “
Ndikakhala ndi zambiri m’mutumu, kuthamanga kumandithandiza kuti ndiyambenso kuganiza bwino.
Ndikathamanga ndimamva bwino thupi lonse ndiponso maganizo anga amakhala m’malo.”
Ubwino wachitatu: Amathandiza kuti muzisangalala. “
Ndimasangalala kuyendayenda panja osati kungokhala m’nyumba.
Choncho ndimakonda kuchita masewera monga kukwera phiri, kusambira ndiponso kukwera njinga.” Anatero Ruth.
Mfundo Yothandiza: Muziyesetsa kuchita masewera olimbitsa thupi kwa mphindi zosachepera 20 katatu pa mlungu. Muzisankha kuchita masewera omwe mumawakonda ndipo muziwachita mwakathithi.
Kumbukirani izi: N’zoona kuti nthawi zina munthu amatha kukhala wathanzi mwachibadwa. Koma nthawi zambiri munthu amakhala wathanzi kapena ayi chifukwa cha zimene munthuyo amasankha kuchita pamoyo wake. Choncho mukaona kuti mukufunikira kuchita masewera olimbitsa thupi, inuyo ndi amene mungasankhe kuchita masewerawo.


text:
DOMINICAN REPUBLIC
Munthu Woyamba wa Chinenero Chamanja Kuphunzira Baibulo
José Pérez
KUBADWA 1960
KUBATIZIDWA 1982
MBIRI YAKE Ali mnyamata ankakonda kwambiri Mulungu chifukwa chakuti abale ankamusonyeza chikondi ngakhale kuti iwo sankadziwa Chinenero Chamanja.
Ndinagontha ndili mwana ndipo ndinkapita kusukulu yophunzitsa Chinenero Chamanja. Ndili ndi zaka 11, ndinakumana ndi wa Mboni za Yehova ndipo anandiitanira ku misonkhano. Nditapita, sindinamveko chilichonse koma ndinangoona kuti anthu ake andilandira bwino kwambiri ndipo ndinaganiza zoti ndizisonkhanabe. Anthu ambiri mumpingomo ankandiitana kuti tikadye komanso tikacheze.
Mu 1982, ndinakhala wofalitsa ndipo chakumapeto kwa chakachi ndinabatizidwa. Mu 1984 ndinakwatira Eva, ndipo nayenso amangomva Chinenero Chamanja basi. Kunena zoona sitinkamvetsa mfundo zambiri za m’Baibulo koma chikondi chimene abale ankatisonyeza chinatitsimikizira kuti tapeza gulu la Yehova.—Yoh. 13:35.
Mu 1992, panakonzedwa zoti abale ndi alongo aphunzitsidwe Chinenero Chamanja cha ku America. Abale ndi alongo amene anaphunzitsidwawo anayamba kufufuza anthu ndiponso kuwaphunzitsa uthenga wabwino. Ndiyeno mu 1994, banja lina la ku Puerto Rico linaitanidwa kunthambi kuti liphunzitse abale ndi alongo 25 Chinenero Chamanja. Apa tsopano zinthu zinayamba kuyenda bwino m’gawo la chinenerochi.
Chakumapeto kwa chakachi kagulu ka chinenerochi kanakhazikitsidwa ndipo ine ndi Eva tinkasonkhana kumeneko. Titayamba kusonkhana kumeneku m’pamene tinamvetsa nkhani zina monga zoti Satana anatsutsa ulamuliro wa Yehova komanso zoti Yehova adzagwiritsa ntchito Ufumu wa Mesiya pokwaniritsa cholinga chake.
Pa December 1, 1995, mipingo ya Chinenero Chamanja cha ku America inakhazikitsidwa ku Santo Domingo ndi ku Santiago. Pofika mu August 2014, m’dzikoli munali mipingo 26 ya chinenero chamanja ndiponso timagulu 18.
Ine ndi Eva tinkangolankhula ndi ana athu Chinenero Chamanja. Mwana wathu woyamba dzina lake Éber amathandiza kumasulira Chinenero Chamanja kunthambi ya ku United States. Ine ndine mtumiki wothandiza ndipo mkazi wanga ndi mpainiya wokhazikika.


text:
ZIMENE ACHINYAMATA AMADZIFUNSA
N’chifukwa Chiyani Sindikuyenera Kutsanzira Khalidwe la Anthu Omwe Amaonetsedwa M’mafilimu, pa TV ndi M’magazini?
—Gawo 2: Ya Anyamata
Kodi ndi anthu otani amene tikukambirana m’nkhaniyi?
Taonani mawu otsatirawa ndipo kenako muyankhe mafunsowo.
Kodi ndi mawu a mbali iti omwe mukuona kuti akufotokoza khalidwe la anyamata amene amaonetsedwa m’mafilimu, m’ma TV, komanso amene amajambulidwa m’magazini?
Nanga ndi mawu a mbali iti omwe akufotokoza khalidwe limene inuyo mukufuna mutamadziwika nalo?
N’kutheka kuti mwayankha funso loyambalo kuti “mbali yoyamba,” ndipo pa funso lachiwiri mwayankha kuti “mbali yachiwiri.” Ngati mwayankha choncho, ndiye kuti zili bwino. Tikutero chifukwa zikusonyeza kuti mumafunitsitsa mutakhala munthu wabwino wosiyana ndi anthu amene amasonyezedwa m’mafilimu, m’ma TV, ndi m’magazini. N’chifukwa chiyani tikutero?
Mafilimu ndi ma TV nthawi zambiri amasonyeza kuti anyamata ayenera kukhala ankhanza komanso osamvera. Buku lina linanena kuti anyamata otchuka amene amasonyezedwa pa TV, m’mafilimu komanso m’zamasewero amakhala “adzitho komanso ooneka ovuta . . . Amafuna kusonyeza kuti mnyamata ayenera kukhala wovuta komanso wosamvera.”
—Why Boys Don’t Talk —and Why It Matters
Zoti muganizire. Kodi kukhala munthu wovuta kungakuthandizeni kuti anthu azikonda kucheza nanu, kugwira nanu ntchito komanso kuti mudzakhale mwamuna wabwino? Munthu wina akakuputani, kodi mungasonyeze kuti ndinu mwamuna weniweni komanso wamphamvu chifukwa chobwezera kapena chifukwa chougwira mtima?
Baibulo limati: “Munthu wosakwiya msanga ndi wabwino kuposa munthu wamphamvu, ndipo munthu wolamulira mtima wake amaposa munthu wogonjetsa mzinda.”—Miyambo 16:32.
Mafilimu ndi ma TV amasonyeza kuti anyamata ndi okonda zachiwerewere. Mnyamata wina wazaka 17 dzina lake Chris ananena kuti: “Pa TV ndi m’mafilimu nthawi zambiri amasonyeza anyamata akusintha atsikana kuposa mmene amasinthira zovala.” Mnyamata winanso wazaka 18 dzina lake Gary ananena kuti. “Pa TV ndi m’mafilimu amasonyeza kuti mnyamata weniweni ndi amene amakonda zachiwerewere.” Zimene ananena anyamatawa ndi zoona. Mwachitsanzo, m’mafilimu ena amasonyeza ngati kuti cholinga cha anyamata pa moyo ndi kuchita mapate, kumwa mowa komanso kuchita chiwerewere.
Zoti muganizire: Kodi inuyo mumafuna kuti muzidziwika kuti ndinu wakhalidwe limeneli? Kodi mwamuna weniweni ndi amene amalemekeza akazi kapena ndi amene amaona kuti akazi analengedwa kuti azigonedwa ndi amuna basi?
Baibulo limati: “Aliyense wa inu akhale woyera mwa kudziwa kulamulira thupi lake m’njira yoyera kuti mukhale olemekezeka pamaso pa Mulungu, osati mwa chilakolako chosalamulirika cha kugonana, ngati chimene anthu a mitundu ina osadziwa Mulungu ali nacho.”—1 Atesalonika 4:4, 5.
Mafilimu ndi ma TV amasonyeza kuti anyamata ndi osadalirika. Mafilimu ndiponso mapulogalamu ambiri a pa TV omwe ndi otchuka, amasonyeza anyamata kuti ndi aulesi komanso osadalirika. Mwina ndiye chifukwa chake akuluakulu ena sadalira kwambiri anyamata. Gary, yemwe tamutchula kumayambiriro uja ananena kuti: “Nditafika zaka 16, ndinkavutika kupeza maganyu chifukwa anthu ambiri m’dera lathu ankakonda kupatsa maganyu azimayi okhaokha. Ankaona kuti anyamata onse ndi osadalirika.”
Zoti muganizire: Kodi n’zoona kuti anyamata ndi osadalirika? Kodi mungasonyeze bwanji kuti ndinu wodalirika?
Baibulo limati: “Usalole kuti munthu aliyense akuderere poona kuti ndiwe wamng’ono. M’malomwake, ukhale chitsanzo kwa okhulupirika m’kalankhulidwe, m’makhalidwe, m’chikondi, m’chikhulupiriro, ndi pa khalidwe loyera.”—1 Timoteyo 4:12.
Zimene muyenera kudziwa
Mukhoza kutengera mosavuta makhalidwe amene mafilimu komanso mapulogalamu a pa TV amalimbikitsa. Mwachitsanzo, mafilimu ndi mapulogalamu a pa TV akhoza kukupangitsani kuona kuti mukufunika kutengera masitayilo a masiku ano kuti mutchuke. Mnyamata wina wazaka 17 dzina lake Colin ananena kuti: “Mapulogalamu otsatsa malonda a pa TV amasonyeza zimene anyamata ayenera kuvala komanso amasonyeza atsikana akuwagomera chifukwa cha zimene avalazo. Munthu ukangoona zimenezi umalakalaka utagula zovalazo. Ineyo kangapo konse ndinagula zovala chifukwa chotengeka ndi zimenezi.”
Zoti muganizire: Kodi mumagula zovala zimenedi inuyo mukuona kuti n’zoyenera kapena chifukwa chongofuna kufanana ndi anzanu? Kodi ndani amene amapindula mukamaononga ndalama kugula zovala pongofuna kuti musaoneke wotsalira?
Baibulo limati: “Musamatengere nzeru za nthawi ino.”—Aroma 12:2.
Kutengera zochita za anthu oonetsedwa m’mafilimu ndi pa TV kungapangitse kuti atsikana asamakopeke nanu kwambiri. Taonani zimene atsikana ena ananena:
“Ndingakonde mnyamata amene amasonyeza mmene iyeyo alilidi osati amene amangotengera zochita za anthu ena. Anyamata amene amayesetsa kuoneka ngati mashasha amandiseketsa kwambiri.”
—Anna.
“Anthu otsatsa malonda amapangitsa anyamata kuganiza kuti akufunika kugula zipangizo zamakono kapena kumaoneka mogometsa kuti atsikana aziwafuna. Koma atsikana akamakula, amayamba kuchita chidwi ndi makhalidwe a amuna komanso mmene amachitira zinthu ndi anthu. Mwachitsanzo, atsikana amakonda anyamata amene ndi oona mtima komanso okhulupirika.”
—Danielle.
“Nthawi zambiri anyamata ooneka bwino amakhala odzikonda komanso onyada. Ine anthu otere sandisangalatsa ndipo sindifuna kucheza nawo. Mnyamata akakhala wooneka bwino kwambiri koma wakhalidwe loipa sindikopeka naye.”
—Diana.
Zoti muganizire: Baibulo limati Samueli “anali kukula ndi kukondedwa kwambiri ndi Yehova komanso anthu.” (1 Samueli 2:26) Kodi ndi makhalidwe ati amene mukufunika kukhala nawo kuti nanunso mukhale ngati Samueli?
Baibulo limati: “Pitirizani kuchita chamuna.”—1 Akorinto 16:13.
-
Zimene mungachite
Muziganiza kaye musanatengere zimene mumaona m’mafilimu ndi pa TV. Baibulo limati: “Chilichonse cha m’dziko, monga chilakolako cha thupi, chilakolako cha maso ndi kudzionetsera ndi zimene munthu ali nazo pa moyo wake, sizichokera kwa Atate, koma kudziko.”—1 Yohane 2:16.
Mafilimu ndi mapulogalamu a pa TV amasonyeza makhalidwe amenewa ngati abwinobwino. Choncho musamangothamangira kutengera zimene mumaona. Cholinga cha anthu amene amapanga mafilimu komanso mapulogalamu a pa TV nthawi zambiri chimakhala kufuna kupanga ndalama basi.
Muzichita zimene mukudziwa kuti ndi zabwino. Baibulo limati: “Muvale umunthu watsopano umene Mulungu amapereka, kutanthauza kuti mwa kudziwa zinthu molondola, muchititse umunthu wanu kukhala watsopano mogwirizana ndi chifaniziro cha Mulungu.” Choncho musamatengere zimene mafilimu ndi mapulogalamu a pa TV amalimbikitsa.
—Akolose 3:10.
Kuti mukwanitse kutsatira malangizo amenewa, ganizirani makhalidwe amene mukufuna kukhala nawo omwe munasankha kumayambiriro kwa nkhani ino aja. Mungachite bwino kuyamba panopa kuyesetsa kukhala ndi makhalidwe amenewa komanso kuwasonyeza kwambiri.
Muzicheza ndi anthu oyenera. Baibulo limati: “Munthu woyenda ndi anthu anzeru adzakhala wanzeru.” (Miyambo 13:20) Kodi kumene mumakhala kuli anthu amene amasonyeza kuti ndi anzeru? Anthu otere akhoza kukhala a m’banja mwanu monga bambo anu kapena ankolo anu. Ena akhoza kukhala anyamata anzanu kapena anthu odziwana nawo omwe amachita zinthu mwanzeru. Anyamata a Mboni za Yehova amatha kucheza ndi anyamata komanso azibambo achitsanzo chabwino omwe ali nawo mu mpingo umodzi. M’Baibulo mulinso anthu omwe anali zitsanzo zabwino monga Tito, yemwe anapereka chitsanzo chabwino kwambiri kwa achinyamata.
—Tito 2:6-8.
Yesani izi: Gwiritsani ntchito buku lakuti Tsanzirani Chikhulupiriro Chawo kuti muphunzire za anthu otchulidwa m’Baibulo amene anapereka chitsanzo chabwino kwa anyamata. Anthu ake ndi monga Abele, Nowa, Abulahamu, Samueli, Eliya, Yona, Yosefe ndi Petulo.


text:
Zatsopano pa JW.ORG
Zatsopano pa JW.ORG
KUWERENGA BAIBULO MWA SEWERO
"For This I Have Come Into the World"
KUYANKHA MAFUNSO A M’BAIBULO
Kodi Ndi Ndani Amene Amapita Kumwamba?
Anthu ambiri amaganiza kuti anthu onse abwino amapita kumwamba. Koma kodi Baibulo limaphunzitsa chiyani pa nkhaniyi?
ZIMENE ZILIPO-MAVIDIYO AATALI
‘Tiziyembekezera Zimene Sitikuziona’
Satana amafuna kuti tisakhale okhulupirika kwa Mulungu ndiponso kuti tisamakhale ndi chiyembekezo. Kodi tingatani kuti tikhalebe okhulupirika komanso kuona zinthu moyenera?
ZIMENE ZILIPO-MAVIDIYO AATALI
“Mulungu Anamuika Kukhala Ambuye Ndi Khristu”
Mkhristu akhoza kuyamba kukaikira ndipo chikhulupiriro chake chingayambe kufooka. Kuonera vidiyoyi kukuthandizani kuti muzikhulupira kwambiri Yesu, amene ndi Mesiya wolonjezedwa komanso Mfumu ya Ufumu wa Mulungu.
ZIMENE ZILIPO-MAVIDIYO AATALI
“Inu Yehova, ... Chikhulupiriro Changa Chili Mwa Inu”
Kodi mungaphunzire chiyani kwa Hezekiya pa nkhani ya kudalira Yehova ndi mtima wonse?
KUYANKHA MAFUNSO A M’BAIBULO
Kodi Chisautso Chachikulu N’chiyani?
Maulosi a m’Baibulo onena za nthawi yamapeto amati padziko padzakhala mavuto aakulu kwambiri omwe sanachitikepo. Kodi chidzachitike ndi chani pa nthawiyo?
NA. 2 2017 Kodi Ndi Bwino Kukhulupirira Zamatsenga?
Kukhulupirira zamatsenga kwafala kwambiri panopa ndipo anthu ambiri akuchita nazo chidwi. Kodi pali vuto lililonse ndi kuchita zamatsenga?
Kodi Yesu Khristu Ndani?
N’chifukwa Chiyani Yesu Anafa?
Baibulo limasonyeza kuti imfa ya Yesu ndi yofunika kwambiri. Kodi imfa ya Yesu ili ndi phindu lililonse?


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
31 “Pa nthawi imeneyo ndidzakhala Mulungu wa mabanja onse a Isiraeli, ndipo iwo adzakhala anthu anga,”+ watero Yehova.
2 Yehova wanena kuti: “Anthu amene anapulumuka ku lupanga, ndinawakomera mtima m’chipululu,+ pamene Isiraeli anali kupita kumalo ake ampumulo.”+
3 Yehova anabwera kwa ine kuchokera kutali, ndipo anati: “Ine ndakukonda ndipo ndidzakukonda mpaka kalekale.+ N’chifukwa chake ndakukoka mwa kukoma mtima kwanga kosatha.+
4 Chotero ndidzakumanganso ndipo udzakhazikika,+ iwe namwali wa Isiraeli. Udzanyamula maseche ndi kupita kukavina pamodzi ndi anthu amene akuseka.+
5 Udzabzala mpesa kumapiri a ku Samariya.+ Obzala mpesawo adzadya zipatso zake.+
6 Pakuti tsiku lidzafika, pamene alonda amene ali m’mapiri a Efuraimu adzafuula kuti, ‘Nyamukani amuna inu, tiyeni tipite ku Ziyoni, kwa Yehova Mulungu wathu.’”+
7 Yehova wanena kuti: “Fuulirani Yakobo mosangalala, fuulani kwambiri muli patsogolo pa mitundu ina ya anthu.+ Lengezani zimenezi.+ Tamandani Mulungu ndi kunena kuti, ‘Inu Yehova, pulumutsani anthu anu, otsalira a Isiraeli.’+
8 Ine ndikuwabweretsa kuchokera kudziko la kumpoto,+ ndipo ndikuwasonkhanitsa pamodzi kuchokera kumalekezero a dziko lapansi.+ Pakati pawo padzakhala anthu akhungu, olumala, akazi apakati komanso akazi amene atsala pang’ono kubereka.+ Adzabwerera kumalo ano ali mpingo waukulu.+
9 Adzabwera akulira,+ ndipo ndidzayankha kuchonderera kwawo kuti ndiwakomere mtima. Ndidzawayendetsa kupita kuzigwa za madzi.+ Ndidzawayendetsa m’njira zabwino mmene sadzapunthwa. Pakuti ine ndakhala Tate wa Isiraeli,+ ndipo Efuraimu ndi mwana wanga wamwamuna woyamba kubadwa.”+
10 Inu mitundu ya anthu, imvani mawu a Yehova, ndipo mulengeze mawuwo pazilumba zakutali,+ kuti: “Amene wamwaza Isiraeli ndiye adzamusonkhanitsanso+ ndipo adzamusunga mmene m’busa amasungira nkhosa zake.+
11 Pakuti Yehova adzawombola Yakobo,+ ndipo adzamutenganso kumuchotsa m’manja mwa munthu wamphamvu kuposa iyeyo.+
12 Pamenepo iwo adzabwera ndi kufuula mosangalala pamwamba pa phiri la Ziyoni.+ Nkhope zawo zidzawala chifukwa cha ubwino wa Yehova.+ Zidzawalanso chifukwa cha mbewu, vinyo watsopano,+ mafuta, ana a nkhosa ndi ana a ng’ombe.+ Moyo wawo udzakhala ngati munda wothiriridwa bwino+ ndipo sadzakhalanso ofooka.”+
13 “Pa nthawi imeneyo, namwali, anyamata ndi amuna achikulire, onse pamodzi adzasangalala ndipo adzavina.+ Ndidzawachotsera chisoni chawo, moti kulira kwawo ndidzakusandutsa chisangalalo ndipo ndidzawatonthoza ndi kuwasangalatsa.+
14 Ansembe ndidzawatsitsimutsa ndi chakudya chochuluka,+ ndipo anthu anga ndidzawakhutiritsa ndi ubwino wanga,”+ watero Yehova.
15 “Yehova wanena kuti, ‘Mawu amveka ku Rama.+ Kwamveka kulira mofuula ndiponso momvetsa chisoni.+ Rakele+ akulirira ana ake.+ Iye wakana kutonthozedwa pamene akulirira ana ake,+ chifukwa ana akewo kulibenso.’”+
16 Yehova wanena kuti: “‘Tonthola, usalire. Usagwetsenso misozi,+ pakuti ulandira mphoto ya ntchito zako,’ watero Yehova, ‘ndipo anawo adzabwerera kuchokera kudziko la mdani.’+
17 “‘Uli ndi tsogolo labwino+ ndipo ana ako adzabwerera kudziko lawo,’+ watero Yehova.”
18 “Ndamva Efuraimu akudzilirira+ kuti, ‘Mwandidzudzula kuti ndiwongolere.+ Ndinali ngati mwana wa ng’ombe wosaphunzitsidwa.+ Ndithandizeni kubwerera ndipo ndidzabwereradi,+ pakuti inu ndinu Yehova Mulungu wanga.+
19 Nditabwerera kwa inu ndinadzimvera chisoni.+ Mutandithandiza kuzindikira ndinadzimenya pantchafu chifukwa cha chisoni.+ Ndinachita manyazi ndipo ndinanyazitsidwa+ chifukwa cha chitonzo cha paubwana wanga.’”+
20 “Kodi Efuraimu si mwana wanga wamtengo wapatali, kapena mwana wanga wokondedwa?+ Pamlingo umene ndalankhula zomulanga, ndidzakumbukira kumuchitira zabwino pamlingo womwewo.+ N’chifukwa chake m’mimba mwanga mukubwadamuka chifukwa cha iye.+ Mosalephera ndidzamumvera chisoni,”+ watero Yehova.
21 “Udziikire zizindikiro za mumsewu. Udziikire zikwangwani.+ Ika mtima wako panjirayo, njira imene uyenera kuyendamo.+ Bwerera iwe namwali wa Isiraeli. Bwerera kumizinda yakoyi.+
22 Kodi udzapatukira uku ndi uku kufikira liti,+ iwe mwana wamkazi wosakhulupirika?+ Yehova walenga chinthu chatsopano padziko lapansi. Chinthucho n’chakuti, mkazi wamba adzakupatira mwamuna wamphamvu.”
23 Yehova wa makamu, Mulungu wa Isiraeli, wanena kuti: “Ndikadzasonkhanitsa anthu a mtundu wawo amene anagwidwa ndi kutengedwa kupita kudziko lina, iwo adzanena mawu awa m’dziko la Yuda ndi m’mizinda yake kuti, ‘Yehova akudalitse iwe+ malo olungama okhalamo,+ iwe phiri lopatulika.’+
24 Ndipo Yuda ndi mizinda yake yonse adzakhala pamodzi m’dzikolo. Mudzakhalanso alimi ndi anthu oweta ziweto.+
25 Pakuti ndidzatsitsimutsa wolefuka ndipo ndidzalimbitsa wofooka aliyense.”+
26 Pamenepo, ndinagalamuka ndi kuyamba kuona. Ndinali nditagona tulo tokoma.
27 “Taonani! Masiku adzafika, pamene ndidzachititsa nyumba ya Isiraeli ndi nyumba ya Yuda kukhalanso ndi anthu ochuluka ndiponso ziweto zochuluka,” watero Yehova.+
28 “Monga mmene ndakhalira ndikufunafuna mpata+ kuti ndiwazule, kuwagwetsa, kuwapasula, kuwawononga ndi kuwasakaza,+ ndidzakhalanso nawo tcheru kuti ndiwamange ndi kuwabzala,”+ watero Yehova.
29 “Masiku amenewo sadzanenanso kuti, ‘Abambo ndiwo anadya mphesa yosapsa koma mano a ana awo ndiwo anayayamira.’+
30 Koma munthu aliyense adzafa chifukwa cha zolakwa zake.+ Mano a munthu aliyense wodya mphesa yosapsa ndiwo adzayayamira.”
31 “Taonani! Masiku adzafika, pamene ndidzachita pangano latsopano+ ndi nyumba ya Isiraeli+ komanso ndi nyumba ya Yuda,”+ watero Yehova.
32 “Koma pangano limeneli si lofanana ndi limene ndinapangana ndi makolo awo pamene ndinagwira dzanja lawo kuti ndiwatulutse m’dziko la Iguputo.+ ‘Pangano langa limenelo analiphwanya+ ngakhale kuti ine ndinali mwamuna wawo,’+ watero Yehova.”
33 “Pangano+ limene ndidzapangane ndi nyumba ya Isiraeli pambuyo pa masiku amenewo ndi ili:+ Ndidzaika chilamulo changa mwa iwo+ ndipo ndidzachilemba mumtima mwawo.+ Ine ndidzakhala Mulungu wawo ndipo iwo adzakhala anthu anga,”+ watero Yehova.
34 “Munthu sadzaphunzitsanso mnzake kapena m’bale wake+ kuti, ‘Mum’dziwe Yehova!’+ pakuti aliyense wa iwo adzandidziwa, kuyambira wamng’ono mpaka wamkulu,”+ watero Yehova. “Ine ndidzawakhululukira zolakwa zawo ndipo machimo awo sindidzawakumbukiranso.”+
35 Yehova ndiye Wopereka dzuwa kuti liziwala masana,+ woikira mwezi malamulo,+ wopereka nyenyezi+ kuti ziziwala usiku,+ amene amavundula nyanja kuti mafunde ake achite phokoso.+ Wochita zimenezi dzina lake ndi Yehova wa makamu.+ Iye wanena kuti:
36 “‘Ngati malamulo amenewa angachotsedwe pamaso panga,+ ndiye kuti anthu amene ndi mbewu ya Isiraeli sadzakhala mtundu wokhala pamaso panga nthawi zonse,’+ watero Yehova.”
37 Yehova wanena kuti: “‘Ngati kumwamba kungayezedwe ndipo ngati maziko a dziko lapansi angafufuzidwe,+ inenso ndingakane anthu onse amene ndi mbewu ya Isiraeli chifukwa cha zonse zimene achita,’+ watero Yehova.”
38 “Taonani! Masiku adzafika,” watero Yehova, “pamene anthu adzamangira+ Yehova mzinda kuyambira pa Nsanja ya Hananeli+ mpaka ku Chipata cha Pakona.+
39 Chingwe choyezera+ chidzachokera kumeneko n’kulunjika kuphiri la Garebi ndipo chidzazungulira mpaka ku Gowa.
40 Chigwa chonse cha mitembo+ ndi cha phulusa+ losakanizika ndi mafuta, masitepe onse mpaka kukafika kuchigwa cha Kidironi,+ mpaka kukona ya Chipata cha Hatchi+ moyang’anana ndi kotulukira dzuwa, zidzakhala zoyera kwa Yehova.+ Mzindawu sudzazulidwa ndipo sudzapasulidwanso mpaka kalekale.”+
Patsani ena
Patsani ena
Yeremiya 31
Baibulo la Dziko Latsopano la Malemba Opatulika
https://www.jw.org/finder?docid=1011452&Book=24&Chapter=31&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D31%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
12 Choncho, chifukwa chakuti tili ndi mtambo wa mboni+ waukulu chonchi wotizungulira, tiyeninso tivule cholemera chilichonse+ ndi tchimo limene limatikola mosavuta lija.+ Ndipo tithamange mopirira+ mpikisano+ umene atiikirawu.+
2 Tichite zimenezi pamene tikuyang’anitsitsa Mtumiki Wamkulu+ ndi Wokwaniritsa chikhulupiriro chathu,+ Yesu. Chifukwa cha chimwemwe chimene anamuikira patsogolo pake,+ anapirira mtengo wozunzikirapo. Iye sanasamale kuti zochititsa manyazi zimuchitikira, ndipo tsopano wakhala pansi kudzanja lamanja la mpando wachifumu wa Mulungu.+
3 Ndithudi, ganizirani mozama za munthu amene anapirira malankhulidwe onyoza+ ngati amenewo a anthu ochimwa, amene mwa kulankhula koteroko anali kungodzivulaza okha. Ganizirani za munthu ameneyu kuti musatope ndiponso kuti musalefuke.+
4 Popitiriza mpikisano wanu wolimbana ndi tchimo limenelo, simunafikebe polimbana nalo mpaka kutaya magazi anu.+
5 Ndipo mwaiwaliratu langizo lokudandaulirani limene limakutchani ana,+ lakuti: “Mwana wanga, usapeputse chilango cha Yehova, kapena kutaya mtima pamene iye akukudzudzula.+
6 Pakuti Yehova amalanga aliyense amene iye amamukonda, ndipo amakwapula aliyense amene iye amamulandira monga mwana wake.”+
7 Kupirira kumene mukupiriraku,+ mukupirira kuti chikhale chilango chanu. Mulungu akuchita nanu zinthu ngati ana ake.+ Ndi mwana wanji amene bambo ake samulanga?+
8 Koma ngati simunalandire chilango chimene ena onse alandira, ndiye kuti ndinu ana apathengo,+ osati ana ake enieni.
9 Ndiponso, bambo athu otibereka, amene anali ndi thupi lanyama ngati lathuli anali kutilanga,+ ndipo tinali kuwalemekeza. Kuli bwanji ndi Atate wa moyo wathu wauzimu. Kodi sitiyenera kuwagonjera koposa pamenepo kuti tikhale ndi moyo?+
10 Pakuti bambo athu otiberekawo, kwa masiku ochepa anali kutilanga malinga ndi zimene anaziona kuti n’zoyenera,+ koma Mulungu amatilanga kuti tipindule ndiponso kuti tikhale oyera ngati iyeyo.+
11 Zoonadi, palibe chilango chimene chimamveka chosangalatsa pa nthawi yomwe ukuchilandira, koma chimakhala chowawa.+ Komabe pambuyo pake, kwa anthu amene aphunzirapo kanthu pa chilangocho, chimabala chipatso chamtendere,+ chomwe ndi chilungamo.+
12 Choncho limbitsani manja amene ali lende+ ndi mawondo olobodoka,+
13 ndipo pitirizani kuwongola njira zimene mapazi anu akuyendamo,+ kuti chiwalo chimene chavulala chisaguluke polumikizira, koma chichiritsidwe.+
14 Yesetsani kukhala pa mtendere ndi anthu onse,+ komanso yesetsani kukhala oyera+ chifukwa ngati munthu si woyera, sadzaona Ambuye.+
15 Pochita zimenezo, muonetsetse kuti wina asalandidwe kukoma mtima kwakukulu kwa Mulungu,+ komanso kuti pakati panu pasatuluke muzu wapoizoni+ woyambitsa mavuto, ndi kuti ambiri asaipitsidwe nawo.+
16 Muonetsetsenso kuti pasakhale wadama kapena aliyense wosayamikira zinthu zopatulika, ngati Esau,+ amene anapereka udindo wake monga woyamba kubadwa pousinthanitsa ndi chakudya chodya kamodzi kokha.+
17 Mukudziwa kuti pambuyo pake, atafunanso kulandira dalitso monga cholowa chake,+ anamukanira.+ Pakuti ngakhale kuti anayesetsa ndi mtima wonse, kwinaku akugwetsa misozi,+ kuti bambo ake asinthe maganizo, sizinatheke.+
18 Pakuti simunafike paphiri limene mungathe kulikhudza,+ loyaka moto,+ lokhala ndi mtambo wakuda, mdima wandiweyani komanso lowombedwa ndi mphepo yamkuntho.+
19 Simunafike paphiri limene panamveka kulira kwa lipenga+ ndi mawu a winawake akulankhula,+ amene anthu atawamva, anachonderera kuti asawauzenso mawu ena.+
20 Pakuti lamulo lija linawakulira, lakuti: “Nyama iliyonse imene ingakhudze phirilo, iponyedwe miyala.”+
21 Komanso, zimene anaona kumeneko zinali zoopsa kwambiri moti Mose anati: “Ndikuchita mantha ndipo ndikunjenjemera.”+
22 Koma m’malomwake, inu mwafika kuphiri la Ziyoni+ ndi mzinda+ wa Mulungu wamoyo, Yerusalemu wakumwamba,+ kumene kuli angelo miyandamiyanda,+
23 pamsonkhano wawo waukulu.+ Kumenenso kuli mpingo wa woyamba kubadwayo,+ mpingo wa iwo amene analembedwa+ kumwamba. Kumeneko kulinso Mulungu, Woweruza wa onse,+ ndiponso kuli moyo wauzimu wa olungama+ amene akhala angwiro.+
24 Kulinso Yesu, mkhalapakati+ wa pangano latsopano,+ ndiponso magazi owaza,+ amene amalankhula m’njira yabwino kwambiri kuposa magazi a Abele.+
25 Samalani kuti musasiye kumvetsera wolankhulayo.+ Pakuti ngati amene analephera kumvera wopereka chenjezo la Mulungu padziko lapansi sanapulumuke,+ kuli bwanji ifeyo? Nafenso sitidzapulumuka tikachoka kwa iye amene amalankhula ali kumwamba.+
26 Pa nthawiyo, mawu ake anagwedeza dziko lapansi,+ koma tsopano walonjeza kuti: “Ndidzagwedezanso kumwamba, osati dziko lapansi lokhali.”+
27 Tsopano, mawu akuti “Ndidzagwedezanso,” akusonyeza kuti zinthu zimene adzazigwedezezo zidzachotsedwa. Zimenezi ndi zinthu zimene zinapangidwa ndi winawake,+ ndipo adzazichotsa kuti zimene sizikugwedezeka zitsale.+
28 Ndiye chifukwa chake, poona kuti tidzalandira ufumu umene sungagwedezeke,+ tiyeni tipitirize kulandira kukoma mtima kwakukulu, kuti kudzera m’kukoma mtima kwakukulu kumeneko, tichitire Mulungu utumiki wopatulika m’njira yovomerezeka, ndipo tiuchite moopa Mulungu komanso mwaulemu waukulu.+
29 Pakuti Mulungu wathu alinso moto wowononga.+
Patsani ena
Patsani ena
Aheberi 12
Baibulo la Dziko Latsopano la Malemba Opatulika
https://www.jw.org/finder?docid=1011452&Book=58&Chapter=12&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D58%26Chapter%3D12%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
The Lockheed C-5 Way ndi lalikulu la asilikali onyamula katundu ndege la USAF zinalengedwa ndi ndege US wopanga Lockheed.
Izi ndi FSX / P3D pomwe kuti Alphasim Lockheed C-5 Way. phukusi zimaonetsa kusinthidwa ndi kuzikonzanso VC amene tsopano ali gauges kwambiri anawonjezera kuposa kusakhulupirika VC anali. The gululi lakhala kudzudzulidwa mawindo mphukira pa Autopilot ndi gauges zinanso. Komanso, repaints anai aakulu ndi alembi osiyanasiyana m'gulu phukusi. Komanso, ndege ali utsi kwenikweni tsopano watsopano (kukhudza ine kuti athe). Choyambirira chitsanzo Alphasim, repaints ndi alembi osadziwika, maganizo kamera ndi Erwin Welker ndi gulu masinthidwe atsopano ndi utsi kwenikweni ndi Michael Pook.


text:
MUTU 41
Kodi Yesu Ankazitenga Kuti Mphamvu Zochitira Zozizwitsa?
MATEYU 12:22-32 MALIKO 3:19-30 LUKA 8:1-3
YESU ANAYAMBA ULENDO WACHIWIRI WOPITA KOKALALIKIRA
ANATULUTSA ZIWANDA KOMANSO ANAWACHENJEZA ZA TCHIMO LIMENE MUNTHU SANGAKHULULUKIDWE
Atangomaliza kufotokoza za kukhululuka kunyumba ya Simoni, yemwe anali Mfarisi, Yesu anayamba ulendo wake wachiwiri wolalikira m’dera la Galileya. Chimenechi chinali chaka chake chachiwiri kuchokera pamene anayamba utumiki wake ndipo pa ulendowu sanali yekha. Anali ndi atumwi ake 12 aja komanso anali ndi azimayi ena amene “anawatulutsa mizimu yoipa ndi kuwachiritsa matenda awo.” (Luka 8:2) Ena mwa azimayiwa anali Mariya Mmagadala, Suzana komanso Jowana, yemwe mwamuna wake anali kapitawo wa Mfumu Herode Antipa.
Anthu ambiri atayamba kudziwa zimene Yesu ankachita, anayamba kutsutsa kwambiri ntchito zake. Zimenezi zinaonekera pamene anthu anabweretsa munthu wogwidwa ndi chiwanda, yemwe anali wakhungu komanso wosalankhula, kuti Yesu amuchiritse. Yesu anatulutsadi chiwanda mwa munthuyo komanso anayamba kuona ndi kulankhula. Anthu ataona zimenezi anadabwa kwambiri ndipo ananena kuti: “Kodi ameneyu sangakhale Mwana wa Davide uja?”—Mateyu 12:23.
Anthu amene anasonkhana kunyumba imene Yesu ankakhala anali ambiri moti Yesu ndi atumwi ake sanapeze nthawi yoti adye. Koma sikuti anthu onse ankakhulupirira kuti Yesu ndi “Mwana wa Davide.” Pagulupo panalinso alembi ndi Afarisi amene anachokera ku Yerusalemu. Cholinga cha alembi ndi Afarisiwa si chinali kudzaphunzira zimene Yesu ankaphunzitsa kapena kudzamuthandiza. Iwo ankauza anthu kuti: “Ali ndi Belezebule,” kutanthauza kuti ankachita zinthu mogwirizana ndi “wolamulira ziwanda.” (Maliko 3:22) Abale ake a Yesu atamva zimene zinkachitikazi, anabwera kuti adzamugwire n’kumutenga. N’chifukwa chiyani ankafuna kuchita zimenezi?
Pa nthawiyi, ngakhale abale ake a Yesu sankakhulupirira kuti Yesuyo ndi Mwana wa Mulungu. (Yohane 7:5) Abale ake sankakhulupirira kuti Yesu yemwe ankamudziwa komanso amene anakulira naye limodzi ku Nazareti ndi amene ankachita zinthu zodabwitsa ndipo nkhani yake inali m’kamwam’kamwa. Iwo ankaganiza kuti mutu wake sukuyenda bwinobwino ndipo ananena kuti: “Wachita misala.”—Maliko 3:21.
Koma zimene Yesu ankachita zinali zosiyana ndi zimene abale akewo ankaganiza. Yesu anali atangochiritsa munthu amene anali ndi chiwanda komanso kumuthandiza kuti ayambenso kuona ndi kulankhula. Palibe amene akanatsutsa zimenezi. Koma alembi ndi Afarisi ankafuna kuchititsa Yesu manyazi moti anayamba kumuimba milandu yabodza. Iwo ankanena kuti: “Ameneyutu sikuti amatulutsa ziwanda ndi mphamvu zake ayi. Amatero ndi mphamvu ya Belezebule, wolamulira ziwanda.”—Mateyu 12:24.
Yesu ankadziwa zimene alembi ndi Afarisi ankaganiza, choncho ananena kuti: “Ufumu uliwonse wogawanika umatha, ndipo mzinda uliwonse kapena nyumba yogawanika siikhalitsa. Mofanana ndi zimenezi, ngati Satana amatulutsa Satana, ndiye kuti wagawanika. Nanga tsopano ufumu wake ungakhalepo bwanji?”—Mateyu 12:25, 26.
Zimenezitu zinali zomveka chifukwa Afarisi ankadziwa kuti Ayuda ena ankatulutsanso ziwanda. (Machitidwe 19:13) Choncho Yesu anawafunsa kuti: “Ngati ine ndimatulutsa ziwanda ndi mphamvu ya Belezebule, nanga otsatira anu amazitulutsa ndi mphamvu ya ndani?” Pamenepatu Yesu ankatanthauza kuti Ayuda enawonso ankayenera kuimbidwa mlandu umene Yesu ankaimbawo. Ndiyeno Yesu anapitiriza kuti: “Koma ngati ine ndimatulutsa ziwanda ndi mphamvu ya mzimu wa Mulungu, ndiye kuti ufumu wa Mulungu wakufikani modzidzimutsa.”—Mateyu 12:27, 28.
Yesu ankatulutsa ziwanda pofuna kusonyeza kuti ali ndi mphamvu zoposa za Satana. Choncho kuti anthuwa amvetse mfundo imeneyi, anawafotokozera fanizo lakuti: “Munthu angalowe bwanji m’nyumba ya munthu wamphamvu ndi kulanda katundu wake, ngati sangamange munthu wamphamvuyo choyamba? Atam’manga, m’pamene angathe kutenga katundu m’nyumbamo. Amene sali kumbali yanga ndi wotsutsana ndi ine, ndipo amene sagwira limodzi ndi ine ntchito yosonkhanitsa anthu kwa ine amawabalalitsa.” (Mateyu 12:29, 30) Alembi ndi Afarisi ankadana ndi Yesu zomwe zinkasonyeza kuti ankatumikira Satana. Iwo ankathamangitsa anthu kuti asayandikire Mwana wa Mulungu, yemwe ankachita zinthu mothandizidwa ndi Yehova.
Yesu anachenjeza anthu otsutsa, omwe ankatumikira Satanawa, kuti: “Ana a anthu adzakhululukidwa zinthu zonse, kaya ndi machimo otani amene anachita kapena mawu onyoza otani amene analankhula. Komabe, aliyense amene wanyoza mzimu woyera sadzakhululukidwa kwamuyaya, koma adzakhala ndi mlandu wa tchimo losatha.” (Maliko 3:28, 29) Choncho anthu amene amapereka ulemu kwa Satana pa zinthu zimene zikuonekeratu kuti zikuchitika chifukwa cha mzimu wa Mulungu, anthu amenewo adzakumana ndi tsoka lalikulu.
Onaninso
Khristu Ndiye Mphamvu ya Mulungu
Zozizwitsa za Yesu zinkathandiza anthu kalelo ku Isiraeli koma zimasonyezanso zimene adzachitire anthu posachedwapa.


text:
Achinyamata, Kodi Ndinu Okonzeka Kubatizidwa?
“Ndani wa inu amene akafuna kumanga nsanja sayamba wakhala pansi ndi kuwerengera ndalama zimene adzawononge, kuti aone ngati ali ndi ndalama zokwanira kumalizira nsanjayo?”—LUKA 14:28.
NYIMBO: 120, 64
Nkhaniyi ndiponso yotsatira alembera achinyamata amene akuganizira zobatizidwa
1, 2. (a) Kodi tonsefe timasangalala ndi chiyani? (b) Kodi makolo komanso akulu angathandize bwanji achinyamata kuti akonzekere kubatizidwa?
MKULU wina anauza mnyamata wazaka 12, dzina lake Christopher, kuti: “Ndinakudziwa kuyambira uli wakhanda ndipo ndasangalala kuti ukufuna kubatizidwa. Komabe n’takufunsa, ‘N’chifukwa chiyani ukufuna kubatizidwa?’” Zimene mkuluyu anafunsazi n’zomveka. Tonsefe timasangalala kwambiri kuona kuti chaka chilichonse achinyamata ambiri amabatizidwa padziko lonse. (Mlal. 12:1) Komabe akulu ndiponso makolo achikhristu ayenera kuonetsetsa kuti achinyamatawa amasankha kubatizidwa chifukwa choti adziperekadi kwa Mulungu ndipo akudziwa zimene akuchita.
2 Baibulo limasonyeza kuti munthu akadzipereka kwa Mulungu ndiponso kubatizidwa, amadalitsidwa kwambiri ndi Yehova koma amatsutsidwa ndi Satana. (Miy. 10:22; 1 Pet. 5:8) Choncho makolo ayenera kuphunzitsa ana awo kuti azidziwa bwino udindo umene Mkhristu amakhala nawo. Nawonso akulu ayenera kuthandiza achinyamata amene makolo awo si Mboni kuti adziwe udindowu n’cholinga choti akonzekere bwino. (Werengani Luka 14:27-30.) Munthu amene akufuna kumanga nyumba, amafunika kukonzekera kuti adzaimalize bwino. N’chimodzimodzinso ndi kutumikira Yehova. Tiyenera kukonzekera bwino kuti tithe kumutumikira “mpaka pa mapeto.” (Mat. 24:13) M’nkhaniyi tikambirana zimene achinyamata angachite pokonzekera kuti athe kutumikira Yehova kwa moyo wawo wonse.
3. (a) Kodi mawu a Yesu komanso a Petulo akutiphunzitsa chiyani pa nkhani ya kubatizidwa? (Mat. 28:19, 20; 1 Pet. 3:21) (b) Kodi tikambirana mafunso ati, ndipo n’chifukwa chiyani mafunsowa ndi ofunika?
3 Kodi ndinu wachinyamata ndipo mukuganizira zobatizidwa? Ngati ndi choncho, mukuchita bwino kwambiri chifukwa ndi mwayi waukulu kubatizidwa n’kukhala wa Mboni za Yehova. Ndipotu kubatizidwa n’kofunika kwambiri kwa Mkhristu chifukwa kungamuthandize kuti adzapulumuke. (Mat. 28:19, 20; 1 Pet. 3:21) Koma munthu akabatizidwa amayenera kukwaniritsa zimene analonjeza kwa Yehova, choncho ndi bwino kukonzekera musanabatizidwe. Kuti muone ngati ndinu wokonzeka kubatizidwa, mungadzifunse mafunso atatu awa: (1) Kodi ndine wokonzekadi kudzipereka kwa Yehova? (2) Kodi ndikufunadi kubatizidwa? (3) Kodi ndikudziwa kuti kudzipereka kwa Yehova kumatanthauza chiyani? Tiyeni tikambirane mafunso amenewa.
MUYENERA KUSONYEZA KUTI NDINU WOLIMBA
4, 5. (a) Kodi munthu ayenera kukhala wotani kuti abatizidwe? (b) Kodi wachinyamata angasonyeze bwanji kuti ndi wolimba?
4 Baibulo silinena kuti akuluakulu okha kapena munthu amene wafika zaka zinazake ndi amene ayenera kubatizidwa. Lemba la Miyambo 20:11 limati: “Mnyamata amadziwika ndi ntchito zake, ngati zochita zake zili zoyera ndiponso zowongoka.” Achinyamata ena aang’ono amatha kudziwa zoyenera kuchita komanso amamvetsa bwino zimene kudzipereka kwa Mulungu kumatanthauza. Choncho achinyamata oterewa amasonyeza kuti ndi wolimba mwauzimu ndipo akhoza kudzipereka kwa Yehova n’kubatizidwa.—Miy. 20:7.
5 Kodi inuyo mungasonyeze bwanji kuti ndinu wolimba moti mukhoza kubatizidwa? Izi sizidalira msinkhu kapena zaka zanu zobadwa. Baibulo limasonyeza kuti anthu olimba, kapena kuti “okhwima mwauzimu,” ndi ‘amene aphunzitsa mphamvu zawo za kuzindikira kuti azitha kusiyanitsa choyenera ndi chosayenera.’ (Aheb. 5:14) Choncho munthu wolimba amazindikira zimene Yehova amafuna ndipo amatsimikiza mtima kuti azichita zimenezo. Satengeka ndi zinthu zoipa ndipo sachita kuuzidwa kuti azichita zoyenera. Ndiyetu wachinyamata amene akufuna kubatizidwa ayenera kukhala kuti amatsatira mfundo za m’Baibulo, ngakhale pamene makolo ake kapena anthu ena aakulu palibe.—Yerekezerani ndi Afilipi 2:12.
6, 7. (a) Fotokozani zimene Danieli anakumana nazo ku Babulo. (b) Kodi Danieli anasonyeza bwanji kuti anali wolimba?
6 Koma kodi n’zothekadi kuti achinyamata akhale olimba? Inde. Chitsanzo pa nkhaniyi ndi Danieli. N’kutheka kuti anali ndi zaka 13 kapena 14 zokha pamene anatengedwa n’kupita naye ku Babulo kopanda makolo ake. Kumeneko ankakhala ndi anthu amene sankalambira Mulungu. Koma panalinso vuto lina. Akuluakulu a ku Babulo ankaona kuti Danieli ndi munthu wofunika kwambiri. Ndipotu Danieli anali mmodzi wa achinyamata amene anasankhidwa kuti akaonekere kwa mfumu. (Dan. 1:3-5, 13) Choncho Danieli anapatsidwa mwayi umene mwina sakanaupeza kudziko lakwawo.
7 Koma kodi Danieli anatani? Kodi anatengeka ndi zinthu zimenezi? Nanga kodi iye analola kuti moyo umene ankakhala ku Babulo umulepheretse kutumikira Yehova mokhulupirika? Ayi. Baibulo limati, “Danieli anatsimikiza mumtima mwake kuti sadzidetsa” ndi chilichonse chokhudza kulambira milungu yonyenga. (Dan. 1:8) Apatu Danieli anasonyeza kuti anali wolimba.
8. Kodi tingaphunzire chiyani pa chitsanzo cha Danieli?
8 Chinthu chimodzi chimene tikuphunzira pa chitsanzo cha Danieli n’chakuti, wachinyamata wolimba mwauzimu nthawi zonse amayesetsa kutsatira zimene amakhulupirira. Sakhala ngati bilimankhwe amene amasintha mtundu kuti agwirizane ndi malo amene ali. Mwachitsanzo, wachinyamata wolimba sachita zinthu ngati Mkhristu akakhala ku Nyumba ya Ufumu koma n’kumachita zinthu ngati anthu a m’dzikoli akakhala kusukulu. Satengekanso ndi makhalidwe oipa koma amakhalabe wokhulupirika ngakhale atakumana ndi mayesero.—Werengani Aefeso 4:14, 15.
9, 10. (a) Kodi n’chifukwa chiyani wachinyamata ayenera kuganizira zimene amachita akakumana ndi mayesero? (b) Kodi munthu akabatizidwa amasonyeza chiyani?
9 Kaya ndife achikulire kapena achinyamata, tonsefe timalakwitsa nthawi zina. (Mlal. 7:20) Komabe ngati mukufuna kubatizidwa, muyenera kuganizira zimene mumachita kuti muone ngati mukuyesetsa kutsatira mfundo za Yehova. Mungadzifunse kuti: ‘Kodi ndakhala ndikutsatira bwinobwino zimene Mulungu amafuna? Kodi ndimatani ndikakumana ndi mayesero? Nanga kodi ndimasonyeza kuti ndimatha kusiyanitsa zoyenera ndi zosayenera? Kodi ndingatani ngati anthu a m’dzikoli atandiuza kuti ndili ndi luso ndipo ndikhoza kuchita zinazake zaphindu? Kodi nthawi zonse ‘ndimazindikira chifuniro cha Yehova,’ ngakhale pamene ndakumana ndi mayesero?’—Aef. 5:17.
10 N’chifukwa chiyani muyenera kudzifunsa mafunso amenewa? Chifukwa choti angakuthandizeni kudziwa ngati ndinu wokonzeka kubatizidwa. Paja ubatizo umasonyeza kuti munthu analonjeza Mulungu kuti azimukonda ndiponso kumutumikira ndi mtima wonse mpaka kalekale. (Maliko 12:30) Munthu akabatizidwa ayenera kuyesetsa kuti akwaniritse lonjezo limeneli.—Werengani Mlaliki 5:4, 5.
KODI MUKUFUNADI KUBATIZIDWA?
11, 12. (a) Kodi munthu amene akufuna kubatizidwa ayenera kutsimikizira za chiyani? (b) N’chiyani chingakuthandizeni kukhala ndi maganizo oyenera pa nkhani ya kubatizidwa?
11 Baibulo limati anthu a Mulungu, ngakhale achinyamata, “adzadzipereka mofunitsitsa” kuti amutumikire. (Sal. 110:3) Choncho munthu amene akuganiza zobatizidwa ayenera kutsimikizira kuti akufunadi ndi mtima wonse kubatizidwa. Munthuyo ayenera kudzifufuza bwinobwino kuti adziwe zimenezi. Kudzifufuza n’kofunika makamaka kwa achinyamata amene anakulira m’banja la Mboni.
12 N’kutheka kuti mwaona anzanu kapena achibale anu akubatizidwa. Komabe muyenera kusamala kuti musaganize kuti muyenera kubatizidwa chifukwa choti mwakwanitsa zaka zinazake kapena chifukwa choti anzanu onse akubatizidwa. Ndiye kodi mungatani kuti mukhale ndi maganizo oyenera pa nkhani imeneyi? Muyenera kuganizira kwambiri chifukwa chake munthu ayenera kubatizidwa. Nkhaniyi komanso yotsatira ikuthandizani kuchita zimenezi.
13. Kodi mungadziwe bwanji ngati mukufunadi kubatizidwa?
13 Pali zinthu zingapo zimene zingakuthandizeni kudziwa ngati mukufunadi kubatizidwa. Mwachitsanzo, mapemphero anu angasonyeze ngati mukufunadi kutumikira Yehova. Munthu amene ali pa ubwenzi wolimba ndi Yehova amapemphera pafupipafupi ndipo amamuuza zakukhosi kwake. (Sal. 25:4) Nthawi zambiri Yehova amayankha mapemphero athu pogwiritsa ntchito Mawu ake. Choncho mukamaphunzira Baibulo mwakhama mumasonyezanso kuti mukufuna kutumikira Yehova ndi mtima wonse komanso kukhala naye pa ubwenzi wolimba. (Yos. 1:8) Ndiyeno mungadzifunse kuti: ‘Kodi ndimauza Yehova zakukhosi kwanga? Kodi ndimaphunzira Baibulo nthawi zonse?’ Komanso ngati banja lanu limachita Kulambira kwa Pabanja, mungadzifunse kuti: ‘Kodi ndimasangalala kuchita nawo zimenezi?’ Zimene mungayankhe pa mafunsowa zingakuthandizeni kudziwa ngati mukufunadi kubatizidwa.
KODI KUDZIPEREKA KUMATANTHAUZA CHIYANI?
14. Kodi kudzipereka kumasiyana bwanji ndi kubatizidwa?
14 Anthu ena satha kusiyanitsa pakati pa kudzipereka ndi kubatizidwa. Mwachitsanzo, achinyamata ena amati anadzipereka kwa Yehova koma sanakonzeke kuti abatizidwe. Kodi zimenezi n’zomveka? Ayi, chifukwa munthu akadzipereka kwa Yehova ndiye kuti wamulonjeza kuti akufuna kumutumikira moyo wake wonse. Ndiyeno pamene akubatizidwa amakhala akuuza anthu onse kuti anapemphera kwa Yehova ndipo anamulonjeza kuti wadzipereka kwa iye. Choncho ubatizo umathandiza anthu kudziwa kuti munthuyo anadzipereka. Koma munthu aliyense asanabatizidwe amafunika kumvetsa kuti kudzipereka kumatanthauza chiyani.
15. Kodi kudzipereka kumatanthauza chiyani?
15 Mwachidule tingati, munthu akadzipereka kwa Yehova amakhala kuti wasankha zoti azichita zofuna za Yehovayo osati zake. Amalonjeza kuti aziyesetsa kuti zinthu zina zisamamulepheretse kuchita zimene Yehova amafuna. (Werengani Mateyu 16:24.) Munthu akalonjeza zinazake amafunika kukwaniritsa. Choncho n’kofunika kwambiri kuti tizikwaniritsa zimene tinalonjeza kwa Yehova. (Mat. 5:33) Koma kodi mungasonyeze bwanji kuti munadziperekadi kwa Yehova ndipo mukufuna kuchita zofuna zake osati zanu?—Aroma 14:8.
16, 17. (a) Kodi munthu angasonyeze bwanji kuti anadziperekadi kwa Yehova? Perekani chitsanzo. (b) Kodi munthu akadzipereka kwa Yehova amakhala kuti wamuuza chiyani?
16 Tiyerekeze kuti munthu wina wakugulirani galimoto ngati mphatso. Ndiyeno akukupatsani mapepala osonyeza kuti galimotoyo ndi yanu koma kenako akukuuzani kuti: “Koma makiyi ndizisunga ndine ndipo ndiziyendetsanso galimotoyi ndi ineyo.” Kodi mungamve bwanji? Kodi mungaganize kuti munthuyo wakupatsanidi galimotoyo ndi mtima wonse?
17 Kodi mukuganiza kuti Mulungu amayembekezera chiyani kwa munthu amene anadzipereka kwa iye? Nanga angamve bwanji ngati munthuyo atayamba moyo wachiphamaso, mwina kuchita chibwenzi ndi munthu woti si Mboni? Komanso angamve bwanji ngati munthuyo atayamba ntchito yomwe ikumulepheretsa kupeza nthawi yokwanira yolalikira kapena yosonkhana? Kodi zimenezi sizingafanane ndi kugulira munthu galimoto koma n’kukana kumupatsa makiyi? Paja munthu akadzipereka amakhala kuti wauza Yehova kuti: “Ndikupereka moyo wanga kwa inu, ndipo tsopano ndine wanu. Ndimaona kuti zofuna zanu ndi zofunika kwambiri kuposa zanga ndipo ndiziyesetsa kuchita zofuna zanuzo nthawi zonse.” Maganizo amenewa ndi ofanana ndi amene Yesu anali nawo. Paja iye anati: “Ndinatsika kuchokera kumwamba kudzachita chifuniro cha iye amene anandituma, osati chifuniro changa.”—Yoh. 6:38.
18, 19. (a) Kodi zimene ananena Rose komanso Christopher zikusonyeza bwanji kuti munthu akabatizidwa amapeza madalitso ambiri? (b) Kodi inuyo muli ndi maganizo otani pa nkhani ya kubatizidwa?
18 Apa n’zoonekeratu kuti sitiyenera kuganiza kuti kubatizidwa ndi nkhani yaing’ono. Komabe tizidziwanso kuti ndi mwayi waukulu kudzipereka kwa Yehova n’kubatizidwa. Achinyamata amene amakonda Yehova ndiponso amamvetsa zimene kudzipereka kumatanthauza, sazengereza kubatizidwa. Komanso sanong’oneza bondo pambuyo poti abatizidwa. Mwachitsanzo, mtsikana wina dzina lake Rose anati: “Ndimakonda Yehova ndipo ndimaona kuti palibe chosangalatsa kwambiri kuposa kumutumikira. Sindinong’oneza bondo ngakhale pang’ono kuti ndinasankha kubatizidwa.”
19 Christopher amene tamutchula koyambirira uja anabatizidwa ali ndi zaka 12 ndipo zikuoneka kuti analidi atakonzekera chifukwa akusangalalabe ndi zimene anasankhazi. Pamene anali ndi zaka 17, anayamba upainiya wokhazikika, atafika zaka 18 anakhala mtumiki wothandiza ndipo panopa akutumikira pa Beteli. Christopher anati: “Ndinachita bwino kubatizidwa. Panopa ndikusangalala kwambiri ndi ntchito imene ndikugwira potumikira Yehova komanso anthu ake.” Ngati inunso mukuganiza zodzabatizidwa, kodi mungakonzekere bwanji? Nkhani yotsatira idzayankha funso limeneli.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
2 “Lizani lipenga m’Ziyoni+ amuna inu ndipo fuulani mfuu yankhondo+ m’phiri langa loyera.+ Anthu onse okhala m’dzikoli anjenjemere,+ pakuti tsiku la Yehova likubwera+ ndipo lili pafupi!
2 Limeneli ndi tsiku lamdima ndi lachisoni,+ tsiku lamitambo ndi lamdima wandiweyani. Tsikuli lili ngati mmene kuwala kwa m’bandakucha kumakhalira pamwamba pa mapiri.+
“Pali mtundu wa anthu ambiri ndiponso amphamvu.+ Palibe mtundu wina umene ungafanane nawo kuyambira nthawi yakale+ ndipo sipadzakhalanso wina wofanana nawo ku mibadwomibadwo.
3 Patsogolo pawo moto wawononga+ ndipo kumbuyo kwawo moto walawilawi ukunyeketsa.+ Patsogolo pawo pali dziko ngati la Edeni+ koma kumbuyo kwawo kuli chipululu chowonongeka ndipo palibe chilichonse chopulumuka.
4 “Mtundu wa anthuwo umaoneka ngati mahatchi, ndipo amathamanga ngati mahatchi amphamvu.+
5 Amadumphadumpha ndipo amachita mkokomo ngati magaleta oyenda pamwamba pa mapiri+ ndiponso ngati moto walawilawi umene ukutentha mapesi.+ Iwo ali ngati anthu amphamvu amene afola mwa dongosolo lomenyera nkhondo.+
6 Mitundu ya anthu idzamva ululu waukulu+ chifukwa cha mtunduwo, ndipo nkhope zawo zonse zidzakhala zankhawa.+
7 “Amathamanga ngati amuna amphamvu.+ Amakwera khoma ngati amuna ankhondo. Aliyense amayenda m’njira yake ndipo saphonya njira zawo.+
8 Iwo sakankhanakankhana ndipo amayendabe ngati mwamuna wamphamvu amene akuyenda panjira yake. Wina akalasidwa ndi kugwa enawo sabwerera m’mbuyo.
9 “Iwo amathamangira m’mizinda ndipo amathamanga pakhoma la mpanda. Amakwera nyumba ndipo amalowa m’nyumbamo kudzera pawindo ngati mbala.
10 Dziko lanjenjemera pamaso pawo ndipo kumwamba kwagwedezeka. Dzuwa ndi mwezi zada+ ndipo nyenyezi zaleka kuwala.+
11 Yehova adzalankhula+ pamaso pa asilikali ake ankhondo+ pakuti anthu a mumsasa wake ndi ambiri.+ Amene akukwaniritsa mawu ake ali ndi mphamvu. Tsiku la Yehova ndi lalikulu+ ndi lochititsa mantha. Ndani angaime pa tsiku limeneli?”+
12 Yehova wanenanso kuti, “Tsopano bwererani kwa ine ndi mtima wanu wonse.+ Salani kudya,+ lirani momvetsa chisoni ndiponso mokuwa.+
13 Ng’ambani mitima yanu+ osati zovala zanu+ ndipo bwererani kwa Yehova Mulungu wanu pakuti iye ndi wachisomo, wachifundo,+ wosakwiya msanga+ ndiponso wodzaza ndi kukoma mtima kosatha.+ Ndithu, iye adzakumverani chisoni chifukwa cha tsokalo.+
14 Ndani akudziwa kuti mwina adzasintha maganizo ake ndi kukumverani chisoni+ ndipo kenako adzakusiyirani madalitso,+ nsembe yambewu ndi nsembe yachakumwa kuti mupereke kwa Yehova Mulungu wanu?
15 “Lizani lipenga la nyanga ya nkhosa mu Ziyoni amuna inu.+ Konzekerani nthawi yosala kudya.+ Itanitsani msonkhano wapadera.+
16 Sonkhanitsani anthu onse pamodzi ndipo muyeretse mpingo.+ Sonkhanitsani amuna achikulire. Sonkhanitsani pamodzi ana ndi makanda oyamwa.+ Mkwati atuluke m’chipinda chake ndipo mkwatibwi atuluke kumalo ake ogona.
17 “Ansembe ndi atumiki a Yehova alire m’khonde mwa guwa lansembe+ ndipo anene kuti, ‘Inu Yehova, mverani chisoni anthu anu ndipo musachititse manyazi cholowa chanu+ kuti mitundu ya anthu iwalamulire. Anthu a mitundu ina asanene kuti: “Kodi Mulungu wawo ali kuti?”’+
18 Ndiyeno Yehova adzachitira nsanje dziko lake+ ndipo adzamvera chifundo anthu ake.+
19 Pamenepo Yehova adzayankha ndi kuuza anthu ake kuti, ‘Tsopano ndikukutumizirani mbewu, vinyo watsopano ndi mafuta. Anthu inu mudzakhutadi zinthu zimenezi.+ Ine sindidzakuchititsaninso kukhala chinthu chotonzedwa pakati pa anthu a mitundu ina.+
20 Ndidzakuchotserani mdani wa kumpoto+ kuti akhale kutali ndi inu. Ndidzamuthamangitsira kudziko lopanda madzi ndi labwinja, nkhope yake itayang’ana kunyanja ya kum’mawa+ ndipo nkhongo yake italoza kunyanja ya kumadzulo.+ Fungo lake lonunkha lidzamveka ndipo fungo lake loipalo lidzapitirizabe kumveka+ pakuti Mulungu adzachita zinthu zazikulu.’
21 “Usachite mantha iwe dziko. Kondwera ndi kusangalala, pakuti Yehova adzachita zinthu zazikulu.+
22 Inu zilombo zakutchire musachite mantha,+ pakuti malo odyetserako ziweto a m’chipululu adzamera msipu wobiriwira.+ Mitengo nayonso idzabereka zipatso.+ Mtengo wa mkuyu ndi mtengo wa mpesa udzatulutsa zipatso zake zonse.+
23 Inu ana aamuna a Ziyoni kondwerani ndi kusangalala chifukwa cha Yehova Mulungu wanu.+ Iye adzakupatsani mvula yoyambirira pa mlingo woyenera+ ndipo adzakugwetserani mvula yamvumbi, mvula yoyambirira ndi mvula yomaliza, ngati mmene zinalili poyamba.+
24 Malo opunthira mbewu adzadzaza ndi mbewu zopunthidwa ndipo malo ogweramo vinyo watsopano ndi mafuta adzasefukira.+
25 Ndidzakubwezerani mbewu za zaka zonse zimene dzombe ndi ana a dzombe oyenda pansi opanda mapiko, mphemvu ndi mbozi zinadya. Limeneli ndi gulu langa lankhondo lamphamvu limene ndinatumiza pakati panu.+
26 Pamenepo mudzadya ndi kukhuta+ ndipo mudzatamanda dzina la Yehova Mulungu wanu+ amene wakuchitirani zodabwitsa.+ Anthu anga sadzachita manyazi mpaka kalekale.+
27 Anthu inu mudzadziwa kuti ine ndili pakati pa Isiraeli,+ ndiponso kuti ine ndine Yehova Mulungu wanu ndipo palibenso Mulungu wina.+ Anthu anga sadzachita manyazi mpaka kalekale.
28 “Zimenezi zikadzachitika ndidzatsanulira mzimu wanga+ pa chamoyo chilichonse,+ ndipo ana anu aamuna ndi ana anu aakazi+ adzanenera. Amuna achikulire adzalota maloto ndipo anyamata adzaona masomphenya.
29 Masiku amenewo ndidzatsanuliranso mzimu wanga pa antchito anu aamuna ndi aakazi.+
30 “Ndidzachita zodabwitsa kuthambo+ ndi padziko lapansi. Ndidzachititsa kuti pakhale magazi, moto ndi utsi wokwera kumwamba.+
31 Dzuwa lidzasanduka mdima,+ ndipo mwezi udzasanduka magazi.+ Zimenezi zidzachitika tsiku lalikulu ndi lochititsa mantha la Yehova lisanafike.+
32 Ndiyeno aliyense woitana pa dzina la Yehova adzapulumuka,+ pakuti m’phiri la Ziyoni ndiponso mu Yerusalemu mudzakhala anthu opulumuka+ monga mmene Yehova ananenera. Amenewa ndi anthu amene Yehova akuwaitana.”+
Patsani ena
Patsani ena
Yoweli 2
Baibulo la Dziko Latsopano la Malemba Opatulika
https://www.jw.org/finder?docid=1011452&Book=29&Chapter=2&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D29%26Chapter%3D2%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
* Mipukutu ya Codex Sinaiticus, Codex Vaticanus ndi Sinaitic Syriac, inachotsa vesi 53 mpaka chaputala 8, vesi 11. (M’mabuku ambiri Achigiriki mawu a mavesi amenewa amasiyanasiyana.) Ndimezi zili ndi mawu akuti:
53 Zitatero aliyense ananyamuka n’kupita kwawo.
8 Kenako Yesu anapita kuphiri la Maolivi.
2 M’mawa kwambiri, anafikanso kukachisi ndipo anthu onse anayamba kubwera kwa iye. Choncho iye anakhala pansi ndi kuyamba kuwaphunzitsa.
3 Tsopano alembi ndi Afarisi anabweretsa mkazi amene anagwidwa akuchita chigololo. Ndipo atamuimika pakati pawo,
4 anauza Yesu kuti: “Mphunzitsi, mkazi uyu wagwidwa akuchita chigololo.
5 M’Chilamulo, Mose analamula kuti akazi oterewa tiziwaponya miyala. Nanga inu mukutipo bwanji?”
6 Iwo kwenikweni anali kunena zimenezi pofuna kungomuyesa, kuti amupeze chifukwa chomuimbira mlandu. Koma Yesu anawerama ndi kuyamba kulemba pansi ndi chala chake.
7 Atalimbikira kumufunsa, iye anaweramuka ndi kuwauza kuti: “Munthu amene ali wopanda tchimo pakati panu, ayambe iyeyo kumuponya mwala mkaziyu.”
8 Kenako anaweramanso ndi kupitiriza kulemba pansi.
9 Koma iwo atamva zimenezi, anayamba kuchoka mmodzimmodzi. Oyamba kuchoka anali akulu, mpaka Yesu anamusiya yekha ndi mkazi amene anali pakati pawo uja.
10 Tsopano Yesu ataweramuka, anafunsa mkaziyo kuti: “Mayi iwe, anthu aja ali kuti? Kodi palibe amene waona kuti ndiwe woyenera kulangidwa?”
11 Mkaziyo anati: “Palibe bambo.” Ndiyeno Yesu anati: “Inenso sindikuona kuti ndiwe woyenera kulangidwa. Pita, kuyambira lero usakachitenso tchimo.”
12 Pamenepo Yesu analankhula nawonso kuti: “Ine ndine kuwala+ kwa dziko. Wonditsatira ine sadzayenda mumdima,+ koma adzakhala nako kuwala kwa moyo.”
13 Chotero Afarisi anauza Yesu kuti: “Iwe umadzichitira wekha umboni koma umboni wakowo si woona ayi.”
14 Poyankha Yesu anati: “Ngakhale kuti ndimadzichitira ndekha umboni,+ umboni wanga ndi woona, chifukwa ndikudziwa kumene ndinachokera ndi kumene ndikupita.+ Koma inu simukudziwa kumene ndinachokera ndi kumene ndikupita.
15 Inu mumaweruza mwa kungoona maonekedwe a munthu.+ Inetu sindiweruza munthu aliyense.+
16 Koma ndikati ndiweruze, chiweruzo changa chimakhala cholungama, chifukwa sindiweruza ndekha, pakuti Atate amene anandituma ali ndi ine.+
17 Ndiponso m’Chilamulo chanu chomwechi analembamo kuti, ‘Umboni wa anthu awiri ndi woona.’+
18 Ineyo pandekha ndimadzichitira umboni, ndipo Atate amene anandituma amandichitiranso umboni.”+
19 Pamenepo iwo anati: “Atate wako ali kuti?” Yesu anayankha kuti: “Inu simukundidziwa ine kapena Atate wanga.+ Mukanandidziwa ine, mukanadziwanso Atate wanga.”+
20 Ananena mawu amenewa ali m’malo a zopereka+ pamene anali kuphunzitsa m’kachisi. Koma palibe amene anamugwira,+ chifukwa nthawi yake+ inali isanafikebe.
21 Choncho iye anawauzanso kuti: “Ine ndikuchoka ndipo mudzandifunafuna,+ koma mudzafabe m’tchimo lanu.+ Kumene ine ndikupita inu simungathe kukafikako.”
22 Pamenepo Ayudawo anayamba kunena kuti: “Kodi akufuna kudzipha? Nanga n’chifukwa chiyani akunena kuti, ‘Kumene ine ndikupita inu simungathe kukafikako?’”+
23 Iye anawauza kuti: “Inu ndinu ochokera pansi pano, ine ndine wochokera kumwamba.+ Inu ndinu ochokera m’dziko lino,+ ine si wochokera m’dziko lino.+
24 N’chifukwa chake ndakuuzani kuti, Inu mudzafa m’machimo anu.+ Pakuti ngati simukhulupirira kuti ine ndine amene munali kumuyembekezera uja, mudzafa m’machimo anu.”+
25 Choncho iwo anayamba kunena kuti: “Kodi iwe ndiwe ndani?” Yesu anati: “N’chifukwa chiyani ndikudzivuta kulankhula nanu?
26 Ndili ndi zambiri zoti ndinene zokhudza inu ndi kuperekerapo chiweruzo. Ndipotu amene anandituma ine amanena zoona. Zimene ndinamva kwa iye, zomwezo ndikuzilankhula m’dzikoli.”+
27 Iwo sanazindikire kuti anali kunena za Atatewo.
28 Pamenepo Yesu anati: “Mukadzamukweza+ Mwana wa munthu,+ pamenepo mudzadziwa kuti ine ndine amene munali kumuyembekezera uja,+ ndi kutinso sindichita kanthu mongoganiza ndekha.+ Koma ndimalankhula zinthu izi ndendende mmene Atate anandiphunzitsira.+
29 Ndipo amene ananditumayo ali ndi ine. Iye sandisiya ndekha, chifukwa ndimachita zinthu zomukondweretsa nthawi zonse.”+
30 Pamene anali kulankhula zimenezi, ambiri anakhulupirira mwa iye.+
31 Chotero Yesu anapitiriza kuuza Ayuda amene anamukhulupirirawo kuti: “Mukamasunga mawu anga nthawi zonse,+ ndiye kuti ndinudi ophunzira anga.
32 Mudzadziwa choonadi,+ ndipo choonadi chidzakumasulani.”+
33 Iwo anamuyankha kuti: “Ifetu ndife ana a Abulahamu+ ndipo sitinakhalepo akapolo a munthu.+ Tsopano iwe ukunena bwanji kuti, ‘Mudzamasulidwa’?”
34 Yesu anawayankha kuti: “Ndithudi ndikukuuzani, Aliyense wochita tchimo ndi kapolo wa tchimo.+
35 Komanso, kapolo sakhala m’banjamo kwamuyaya, mwana ndiye amakhalamo kwamuyaya.+
36 Choncho ngati Mwana wakumasulani, mudzakhaladi omasuka.+
37 Ndikudziwa kuti ndinu ana a Abulahamu, koma mukufuna kundipha,+ chifukwa mawu anga sakukhazikika mwa inu.+
38 Zimene ndinaziona kwa Atate wanga+ ndi zimene ndimalankhula.+ Chotero inunso mumachita zimene mwamva kwa atate wanu.”
39 Poyankha iwo anati: “Atate wathu ndi Abulahamu.”+ Yesu anawauza kuti: “Ngati ndinu ana a Abulahamu,+ chitani ntchito za Abulahamu.
40 Koma tsopano mukufuna kundipha ine, munthu amene ndakuuzani choonadi chimene ndinachimva kwa Mulungu.+ Abulahamu sanachite zimenezi.+
41 Inu mumachita ntchito za atate wanu.” Iwo anati: “Ife sitinabadwe m’chigololo, tili ndi Atate mmodzi,+ ndiye Mulungu.”
42 Pamenepo Yesu anati: “Mulungu akanakhala Atate wanu, mukanandikonda,+ pakuti ine ndinachokera kwa Mulungu ndipo ndili pano.+ Sindinabwere mwakufuna kwanga ayi, koma Iyeyo anandituma.+
43 N’chifukwa chiyani mukulephera kuzindikira zimene ine ndikunena? N’chifukwa chakuti simukufuna kumvetsera mawu anga.+
44 Inu ndinu ochokera kwa atate wanu Mdyerekezi,+ ndipo mukufuna kuchita zokhumba za atate wanu.+ Iyeyo ndi wopha anthu chiyambire kupanduka kwake,+ ndipo sanakhazikike m’choonadi, chifukwa mwa iye mulibe choonadi. Pamene akunena bodza, amalankhula za m’mutu mwake, chifukwa iye ndi wabodza komanso tate wake wa bodza.+
45 Koma popeza ine ndimanena zoona, simundikhulupirira.+
46 Ndani wa inu amene angandipeze ndi mlandu wa tchimo? Ndipo ngati ndimanena zoona, n’chifukwa chiyani simundikhulupirira?+
47 Wochokera kwa Mulungu amamvetsera mawu a Mulungu.+ Ndiye chifukwa chake inu simumvetsera, chifukwa sindinu ochokera kwa Mulungu.”+
48 Poyankha Ayudawo anati: “Kodi tikamanena kuti, Ndiwe Msamariya+ ndipo uli ndi chiwanda,+ tikulakwitsa ngati?”
49 Yesu anayankha kuti: “Ndilibe chiwanda ine, ndimalemekeza Atate wanga,+ koma inu mukundinyoza.
50 Komatu ine sindikudzifunira ndekha ulemerero.+ Alipo Wina amene akuufuna ndipo iye ndi woweruza.+
51 Ndithudi ndikukuuzani, ngati munthu akusunga mawu anga, sadzaona imfa.”+
52 Ayudawo anati: “Tsopano tadziwa ndithu kuti uli ndi chiwanda.+ Abulahamu anamwalira,+ ndiponso aneneri.+ Koma iwe ukunena kuti, ‘Ngati munthu asunga mawu anga sadzalawa+ imfa.’
53 Kodi iweyo ndiwe wamkulu+ kuposa atate wathu Abulahamu amene anamwalira? Aneneri nawonso anamwalira.+ Ndiye iweyo ukudziyesa ndani?”
54 Yesu anayankha kuti: “Ngati ndikudzilemekeza ndekha, ndiye kuti ulemerero wanga ndi wopanda pake. Atate wanga ndi amene amandilemekeza,+ amene inu mukuti ndi Mulungu wanu,
55 chikhalirecho simukumudziwa.+ Koma ine ndikumudziwa.+ Ngati ndinganene kuti sindikumudziwa ndingakhale wabodza, kufanana ndi inuyo. Koma ndikumudziwa ndithu ndipo ndikusunga mawu ake.+
56 Atate wanu Abulahamu anali wosangalala poyembekezera kuona tsiku langa,+ ndipo analiona moti anakondwera.”+
57 Pamenepo Ayudawo anati: “Zaka 50 zakubadwa sunakwanitse n’komwe, ndiye ukuti unamuona Abulahamu?”
58 Yesu anati: “Ndithudi ndikukuuzani, Abulahamu asanakhaleko, ine n’kuti ndilipo kale.”+
59 Pamenepo anatola miyala kuti amugende nayo,+ koma Yesu anabisala ndi kutuluka m’kachisimo.
Patsani ena
Patsani ena
Yohane 8
Baibulo la Dziko Latsopano la Malemba Opatulika
https://www.jw.org/finder?docid=1011452&Book=43&Chapter=8&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D43%26Chapter%3D8%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
GAWO 13
Mafumu Abwino Ndiponso Oipa
Mtundu wa Isiraeli unagawanika. Kwa nthawi yaitali, iwo ankalamulidwa ndi mafumu ndipo ambiri mwa mafumu amenewo anali osakhulupirika. Kenako Ababulo anawononga Yerusalemu
MONGA mmene Yehova ananenera, mtundu wa Isiraeli unagawanika chifukwa choti Solomo anasiya kulambira koona. Rehobowamu, mwana wa Solomo amene anayamba kulamulira iye atamwalira, anali wankhanza kwambiri. Chifukwa cha zimenezi, mafuko 10 a Isiraeli anamugalukira ndipo anapanga ufumu wawo wakumpoto. Koma mafuko awiri anakhalabe okhulupirika kwa Rehobowamu, amene anali wa m’banja la chifumu la Davide ku Yerusalemu, ndipo anapanga ufumu wakum’mwera wa Yuda.
Maufumu onse awiri anali ndi mavuto ambiri makamaka chifukwa choti mafumu ake nthawi zambiri ankakhala osakhulupirika ndiponso osamvera. Koma ufumu wakumpoto wa Isiraeli unali ndi mavuto ochuluka zedi poyerekezera ndi ufumu wakum’mwera wa Yuda chifukwa chakuti mafumu onse ankalimbikitsa kulambira konyenga, kungoyambira ndi mfumu yake yoyamba. Ngakhale kuti aneneri ankachita zinthu zodabwitsa, monga Eliya ndi Elisa amene anaukitsa akufa, Aisiraeli anapitiriza kuchita zinthu zoipa. Chifukwa cha zimenezi, Mulungu analola kuti Asuri awononge ufumu wakumpoto wa Isiraeli.
Ufumu wa Yuda unakhala zaka zoposa 100 ufumu wa Isiraeli utawonongedwa, komabe pambuyo pake Mulungu analanganso ufumu umenewu. Mafumu ochepa chabe a Yuda ndi amene anayesetsa kutsogolera anthu awo kuti azilambira Yehova pomvera machenjezo amene Mulungu ankapereka kudzera mwa aneneri ake. Mwachitsanzo, Mfumu Yosiya anayamba kuyeretsa dera lonse la ufumu wa Yuda pochotsa kulambira konyenga ndi kukonzanso kachisi wa Yehova. Kenako anthu ena atapeza buku la Chilamulo chimene Mulungu anapereka kudzera mwa Mose, Yosiya anakhudzidwa kwambiri moti analimbikitsa kulambira koona.
Koma n’zomvetsa chisoni kuti mafumu amene anabwera pambuyo pa Yosiya anali oipa chifukwa sanatengere chitsanzo chake chabwino. Choncho, Yehova analola kuti Ababulo awononge ufumu wa Yuda pamodzi ndi kachisi wake ku Yerusalemu. Anthu amene sanawaphe, anawagwira n’kupita nawo ku ukapolo ku Babulo, ndipo Mulungu anali ataneneratu kuti iwo adzakhala zaka 70 ku ukapoloko. Dziko la Yuda linakhala labwinja kwa nthawi yonseyo, ndipo kenako monga mmene Mulungu analonjezera, Aisiraeli analoledwa kubwerera kudziko lawo.
Komabe, palibe mfumu ya m’banja la Davide imene inalamulira mpaka pa nthawi imene Mpulumutsi, yemwe ndi Mesiya wolonjezedwa anayamba kulamulira. Zochita za mafumu ambiri a m’banja la Davide ku Yerusalemu zinasonyeza kuti anthu opanda ungwiro si oyenera kulamulira, koma ndi Mesiya yekha amene ali woyeneradi kulamulira. Motero, Yehova anauza mfumu yomaliza ya m’banja la Davide kuti: “Vula chisoti chachifumu. . . . Ufumu umenewu sudzaperekedwa kwa wina aliyense kufikira atabwera amene ali woyenerera mwalamulo kuutenga, ndipo ndidzaupereka kwa iye.”—Ezekieli 21:26, 27.
Onaninso
Yona Anaphunzira pa Zolakwa Zake
Kodi mungamvetse chifukwa chake Yona ankaopa kugwira ntchito imene Mulungu anamupatsa? Nkhani ya Yona ikutiphunzitse zambiri zokhudza kuleza mtima ndiponso chifundo cha Yehova.


text:
MUTU 3
Yehova Anathandiza Anthu Kudziwa Cholinga Chake
1, 2. Kodi Yehova wakhala akuthandiza bwanji anthu kudziwa cholinga chake?
MAKOLO achikondi amauza ana awo nkhani zokhudza banja lawo. Koma sikuti amangowauza chilichonse. Amawauza nkhani zokhazo zimene akudziwa kuti anawo angakwanitse kuzimvetsa.
2 N’zimenenso Yehova amachita. Iye wakhala akuthandiza anthu kudziwa cholinga chake pang’onopang’ono ndipo wakhala akuchita zimenezi pa nthawi imene iye waona kuti ndi yoyenera. Tiyeni tikambirane mwachidule mmene Yehova wakhala akuthandizira anthu ake kudziwa za Ufumu wake.
N’chifukwa Chiyani Tikufunikira Ufumu wa Mulungu?
3, 4. Kodi Yehova analemberatu mmene moyo wa munthu aliyense udzakhalire? Fotokozani.
3 Pamene Yehova ankalenga anthu, sanakonze zoti padzakhale Ufumu wa Mesiya. Izi zili choncho chifukwa Yehova analenga anthu ndi ufulu wosankha zochita ndipo sanalemberetu mmene moyo wa munthu aliyense udzakhalire. Iye anauza Adamu ndi Hava cholinga chake cholengera anthu kuti: “Muberekane, muchuluke, mudzaze dziko lapansi, ndipo muliyang’anire.” (Gen. 1:28) Yehova ankayembekezeranso kuti anthu amenewa azimvera malamulo ake. (Gen. 2:16, 17) Adamu ndi Hava akanatha kusankha kuti akhale okhulupirika kwa Yehova. Iwo ndi ana awo akanakhala kuti anamvera Mulungu, sipakanafunikiranso Ufumu wa Khristu kuti ukwaniritse cholinga cha Mulungu. Bwenzi panopa dziko lonse litadzaza ndi anthu angwiro okhaokha omwe amatumikira Yehova.
4 Kupanduka kwa Satana komanso Adamu ndi Hava sikunapangitse kuti Yehova asinthe cholinga chake choti dziko lapansili lidzaze ndi anthu angwiro. M’malomwake, Yehova anangosintha njira yokwaniritsira cholinga chakecho. Cholinga chake sichili ngati sitima yomwe imangotsatira njanji kuti ikafike komwe ikupita ndipo ikhoza kusokonekera ngati wina atasokoneza njanjiyo. Yehova akanena zomwe akufuna, palibe aliyense amene angazilepheretse. (Werengani Yesaya 55:11.) Ngati mavuto ena asokoneza njira imene amafuna kutsatira pokwaniritsa cholinga chake, Yehova amagwiritsa ntchito njira ina. * (Eks. 3:14, 15) Akaona kuti n’zofunikira, iye amadziwitsa atumiki ake okhulupirika za njira yatsopano yomwe agwiritse ntchito pokwaniritsa cholingacho.
5. Kodi Yehova anatani Adamu ndi Hava atapanduka?
5 Adamu ndi Hava atapanduka m’munda wa Edeni, Yehova anakonza zokhazikitsa Ufumu. (Mat. 25:34) Kupanduka kwa Adamu ndi Hava kunachititsa kuti moyo wa anthu usokonekere koma Yehova anayamba kufotokoza za Ufumuwu monga njira imene adzagwiritse ntchito pothandiza anthu kuti adzakhalenso ndi moyo wabwino ndiponso pothetsa mavuto onse amene anayamba chifukwa cha mapulani a Satana ofuna kulamulira dzikoli. (Gen. 3:14-19) Komabe, Yehova sanafotokoze kamodzin’kamodzi zonse zokhudza Ufumuwu.
Yehova Anayamba Kuulula za Ufumuwo
6. Kodi Yehova analonjeza chiyani, nanga pa nthawiyi sanafotokoze chiyani?
6 Mu ulosi wake woyamba, Yehova analonjeza kuti kudzabwera “mbewu” imene idzaphwanye njoka. (Werengani Genesis 3:15.) Komabe pa nthawiyi sanafotokoze kuti mbewuyi ndi ndani, nanga mbewu ya njoka ndi ndani. Ndipo Yehova sanafotokoze zimenezi mpaka patadutsa zaka zoposa 2,000. *
7. N’chifukwa chiyani Mulungu anasankha Abulahamu kuti adzakhale kholo la mbewu yolonjezedwa, nanga tikuphunzirapo chiyani?
7 Kenako, Yehova anasankha Abulahamu kuti ndi amene adzakhale kholo la mbewuyo. Abulahamu anasankhidwa chifukwa chakuti ‘ankamvera mawu a Yehova.’ (Gen. 22:18) Nkhani imeneyi ikutiphunzitsa kuti Yehova amaulula cholinga chake kwa anthu okhawo amene amamuopa.
8, 9. Kodi Yehova anaulula chiyani kwa Abulahamu ndi Yakobo?
8 Kudzera mwa mngelo, Yehova anaulula koyamba kwa Abulahamu, yemwe anali bwenzi lake, mfundo yofunika kwambiri yakuti mbewu imeneyi idzakhala munthu. (Gen. 22:15-17; Yak. 2:23) Koma kodi munthu ameneyu adzaphwanya bwanji mutu wa njoka? Kodi njokayo inali ndani? Zimene Yehova anaulula pambuyo pake zinayankha mafunso amenewa.
9 Yehova anakonza zoti mbewu imeneyi idzabadwe kudzera mwa Yakobo, yemwe anali chidzukulu cha Abulahamu. Yakobo ankakhulupirira kwambiri Mulungu. (Gen. 28:13-22) Kudzera mwa Yakobo, Yehova anaulula kuti Mbewu Yolonjezedwayo idzakhala chidzukulu cha Yuda, mwana wa Yakobo. Yakobo analosera kuti chidzukulu cha Yuda chimenechi chidzalandira “ndodo yachifumu,” yomwe ndi ndodo yosonyeza kuti wapatsidwa ulamuliro, komanso analosera kuti “mitundu ya anthu idzamumvera.” (Gen. 49:1, 10) Pamenepa, Yehova anasonyeza kuti Mbewu Yolonjezedwayo idzakhala wolamulira, kapena kuti mfumu.
10, 11. N’chifukwa chiyani Yehova anaulula cholinga chake kwa Davide ndi Danieli?
10 Patadutsa zaka 650 kuchokera pamene Yuda anamwalira, Yehova anaululanso zinthu zina zokhudza cholinga chake kwa Mfumu Davide, yemwe anali chidzukulu cha Yuda. Yehova anafotokoza kuti Davide anali “munthu wapamtima pake.” (1 Sam. 13:14; 17:12; Mac. 13:22) Davide ankaopa Mulungu, n’chifukwa chake Yehova anasankha kuchita naye pangano ndipo anamulonjeza kuti mmodzi mwa zidzukulu zake adzakhala wolamulira mpaka kalekale.
11 Patadutsa zaka pafupifupi 500, Yehova anagwiritsa ntchito mneneri Danieli kuulula chaka chenicheni chimene Wodzozedwayo, kapena kuti Mesiya, adzaonekere padziko lapansi. (Dan. 9:25) Yehova ankaona kuti Danieli anali “munthu wokondedwa kwambiri,” chifukwa chakuti Danieliyo ankamutumikira mosalekeza komanso ankamulemekeza kuchokera pansi pa mtima.
12. Kodi Danieli anauzidwa kuti achite chiyani, ndipo n’chifukwa chiyani anauzidwa zimenezi?
12 Ngakhale kuti Yehova anagwiritsa ntchito aneneri okhulupirika ngati Danieli kuti alembe zinthu zosiyanasiyana zokhudza mbewu yolonjezedwayo, yomwe ndi Mesiya, nthawi yoti Yehova athandize atumiki ake kumvetsa kufunika kwa zimene anawauzira kuti alembezo inali isanakwane. Mwachitsanzo, Danieli ataona masomphenya a kukhazikitsidwa kwa Ufumu wa Mulungu, Yehova anamuuza kuti amate buku laulosilo kufikira nthawi imene Yehova angaone kuti ndi yoyenera. Pa nthawi imeneyi anthu adzadziwa “zinthu zambiri” zoona.
Yesu Anafotokoza Cholinga Cha Mulungu
13. (a) Kodi mbewu yolonjezedwa inali ndani? (b) Kodi Yesu anathandiza bwanji anthu kumvetsa ulosi wopezeka pa Genesis 3:15?
13 Yehova ananena momveka bwino kuti Yesu ndi mbewu yolonjezedwayo, chidzukulu cha Davide amene adzalamulire monga Mfumu. (Luka 1:30-33; 3:21, 22) Yesu atayamba utumiki wake zinali ngati dzuwa lawalira anthu moti anayamba kudziwa zinthu zambiri zokhudza cholinga cha Mulungu. (Mat. 4:13-17) Mwachitsanzo, Yesu ananena mosakayikira kuti “njoka” imene inatchulidwa pa Genesis 3:14, 15, inali Mdyerekezi yemwe ndi “wopha anthu” komanso “tate wake wa bodza.” (Yoh. 8:44) M’masomphenya amene Yohane anaona, Yesu anafotokoza kuti “njoka yakale” imeneyi ndi “iye wotchedwa Mdyerekezi ndi Satana.” * (Werengani Chivumbulutso 1:1; 12:9.) Masomphenyawo anasonyezanso mmene Yesu, monga mbewu yolonjezedwa, adzakwaniritsire ulosi womwe unaperekedwa mu Edeni, woti Yesuyo adzawononga Satana.
14-16. Kodi nthawi zonse ophunzira a Yesu ankamvetsetsa mfundo za choonadi zimene iye ankaphunzitsa? Fotokozani.
14 Monga taonera m’mutu woyamba wa bukuli, Yesu ananena zambiri zokhudza Ufumu. Komabe, iye sanafotokoze zinthu zonse zimene ophunzira ake ankafuna kudziwa. Ngakhale pamene Yesu anafotokoza zinthu mwatsatanetsatane, zinkatenga nthawi ndipo nthawi zina zaka zambiri kuti otsatira ake amvetse tanthauzo la zimene Mbuye wawo anawaululira. Tiyeni tione zitsanzo zingapo.
15 Mu 33 C.E., Yesu anafotokozera anthu momveka bwino kuti anthu amene adzalamulire pamodzi ndi Mfumu ya Ufumu wa Mulungu adzatengedwa padziko lapansi n’kupita kumwamba monga zolengedwa zauzimu. Koma pa nthawiyo ophunzira ake sanamvetse zimenezi. (Dan. 7:18; Yoh. 14:2-5) M’chaka chomwecho, Yesu anagwiritsa ntchito mafanizo pofotokoza kuti Ufumuwo sudzakhazikitsidwa mpaka patadutsa zaka zambiri iye atabwerera kumwamba. (Mat. 25:14, 19; Luka 19:11, 12) Ophunzirawo sanamvetse mfundo yofunika imeneyi moti Yesu ataukitsidwa anamufunsa kuti: “Ambuye, kodi mubwezeretsa ufumu kwa Isiraeli pa nthawi ino?” Koma Yesu anasankha kuti asawauze zambiri pa nthawi imeneyi. (Mac. 1:6, 7) Yesu anaphunzitsanso anthu kuti padzakhala “nkhosa zina,” zomwe sizidzakhala mbali ya “kagulu ka nkhosa” komwe kadzalamulire naye limodzi. (Yoh. 10:16; Luka 12:32) Otsatira a Khristu sankatha kusiyanitsa bwinobwino magulu awiriwa mpaka pamene Ufumuwo unakhazikitsidwa mu 1914.
16 Yesu akanatha kuuza ophunzira ake zinthu zambiri ali padziko lapansi koma ankadziwa kuti sakanatha kuzimvetsa pa nthawiyo. (Yoh. 16:12) Mfundo zambiri zokhudza Ufumu wa Mulungu zinaululidwa m’nthawi ya atumwi. Komabe, imeneyi sinali nthawi imene mfundo zimenezi zinayenera kudziwika kwa anthu ambiri.
Anthu Akudziwa Zinthu Zambiri Zoona ‘M’nthawi Yamapeto’
17. Kodi tiyenera kuchita chiyani kuti tizimvetsa mfundo za choonadi zokhudza Ufumu, nanga n’chiyaninso china chimene chimafunika?
17 Yehova analonjeza Danieli kuti ‘m’nthawi yamapeto’ anthu ambiri “adzayenda uku ndi uku ndipo adzadziwa zinthu zambiri zoona” zokhudza cholinga cha Mulungu. (Dan. 12:4) Anthu amene akufuna kudziwa zinthu zimenezi ayenera kuchita khama. Buku lina limanena kuti mawu achiheberi akuti ‘kuyenda uku ndi uku’ amafotokoza zimene munthu amachita akamawerenga buku mofatsa komanso mosamala kwambiri. Komabe, ngakhale titayesetsa kuwerenga Baibulo mofatsa, sitingathe kumvetsa bwinobwino mfundo za choonadi zokhudza Ufumu pokhapokha ngati Yehova atatithandiza kuti tizimvetse.
18. Kodi anthu amene amaopa Yehova amasonyeza bwanji kuti ndi odzichepetsa komanso kuti ali ndi chikhulupiriro?
18 Yehova ankaulula pang’onopang’ono mfundo za choonadi zokhudza Ufumuwu chaka cha 1914 chisanafike ndipo akupitirizabe kuchita zimenezi m’nthawi yamapeto ino. Mutu 4 ndi 5 usonyeza kuti m’zaka 100 zapitazi, anthu a Mulungu asintha maulendo angapo mmene ankamvera mfundo zina. Kodi zimenezi zikusonyeza kuti Yehova sakuwathandiza kumvetsa mfundozi? Ayi, amawathandiza. Tikutero chifukwa chakuti, anthu amene amaopa Yehova ali ndi makhalidwe awiri amene Yehovayo amawakonda. Makhalidwe amenewa ndi chikhulupiriro ndi kudzichepetsa. (Aheb. 11:6; Yak. 4:6) Atumiki a Yehova amakhulupirira kuti malonjezo onse amene ali m’Mawu a Mulungu adzakwaniritsidwa. Amasonyezanso kudzichepetsa chifukwa amavomereza kuti sanamvetse bwinobwino mmene Yehova adzakwaniritsire malonjezowo. Kudzichepetsa kumeneku kunaonekera mu Nsanja ya Olonda ya March 1, 1925, yomwe inanena kuti: “Tikudziwa kuti Ambuye amatanthauzira yekha Mawu ake ndipo adzatanthauzira mawuwo moyenera kwa anthu ake pa nthawi imene iyeyo akuona kuti ndi yoyenera.”
“Ambuye . . . adzatanthauzira [Mawu Ake] moyenera kwa anthu ake pa nthawi imene iyeyo akuona kuti ndi yoyenera”
19. Kodi panopa Yehova watithandiza kumvetsa chiyani, nanga n’chifukwa chiyani?
19 Pamene Ufumuwo unkakhazikitsidwa mu 1914, anthu a Mulungu ankangodziwa zinthu zochepa zokhudza mmene maulosi onena za Ufumuwo adzakwaniritsidwire. (1 Akor. 13:9, 10, 12) Chifukwa chofunitsitsa kuti malonjezo a Mulungu akwaniritsidwe mwamsanga, nthawi zina tinkaona zinthu molakwika. Nsanja ya Olonda ya March 1, 1925, ija inanenanso mfundo ina yomwe ikugwirizana ndi zimene zakhala zikuchitika m’zaka zapitazi. Mfundo yake ndi yakuti: “Ndi nzeru kukhulupirira kuti ulosi sitingaumvetse mpaka utayamba kukwaniritsidwa kapena pambuyo poti wakwaniritsidwa kale.” Popeza tili m’katikati mwa nthawi yamapeto, maulosi ambiri onena za Ufumu akwaniritsidwa ndipo ena akukwaniritsidwa. Chifukwa chakuti anthu a Mulungu ndi odzichepetsa komanso ndi okonzeka kuthandizidwa ngati sanamvetse mfundo inayake, Yehova watithandiza kuti tiyambe kumvetsa bwinobwino cholinga chake. Apa n’zoonekeratu kuti anthu ayamba kudziwa zinthu zambiri zoona.
Kusintha Kwa Zinthu Kumayesa Chikhulupiriro cha Anthu a Mulungu
20, 21. Kodi kusintha kwa mmene ankamvera mfundo za choonadi kunakhudza bwanji Akhristu a m’nthawi ya atumwi?
20 Yehova akatithandiza kumvetsa mfundo inayake ya choonadi, mtima wathu umayesedwa. Kodi kudzichepetsa komanso chikhulupiriro chathu zimatithandiza kuti tisinthe n’kuyamba kutsatira mfundo zatsopanozo? Nawonso Akhristu amene anakhala ndi moyo m’nthawi ya atumwi anayesedwa zinthu zitasintha. Mwachitsanzo, tayerekezerani kuti ndinu Mkhristu Wachiyuda amene amalemekeza kwambiri Chilamulo cha Mose komanso kusangalala ndi mwayi wokhala mu mtundu wapadera. Kenako mukulandira makalata ouziridwa olembedwa ndi mtumwi Paulo okudziwitsani kuti Chilamulo chasiya kugwira ntchito komanso kuti Yehova wakana mtundu wa Aisiraeli ndipo wasankha Isiraeli wauzimu, yemwe wapangidwa ndi Ayuda komanso anthu a mitundu ina. (Aroma 10:12; 11:17-24; Agal. 6:15, 16; Akol. 2:13, 14) Kodi mukanakhala kuti munalipo nthawi imeneyo mukanatani?
21 Akhristu amene anali odzichepetsa anamvera zimene Paulo analemba ndipo Yehova anawadalitsa. (Mac. 13:48) Koma ena sankafuna kusintha ndipo ankangokakamirabe mfundo zoyambirirazo. (Agal. 5:7-12) Akhristuwo akanakhala kuti sanasinthe maganizo awo, akanataya mwayi wokalamulira kumwamba ndi Khristu.
22. Kodi inuyo mumatani kamvedwe ka mfundo za choonadi kakasintha?
22 M’zaka zapitazi, Yehova wakhala akutithandiza kumvetsa bwino mfundo zokhudza Ufumu. Mwachitsanzo, watithandiza kudziwa nthawi imene anthu amene adzakhale nzika za Ufumuwo adzasiyanitsidwe ndi anthu osamvera. Zimenezi zili ngati kusiyanitsa nkhosa ndi mbuzi. Watiphunzitsanso nthawi imene chiwerengero cha 144,000 chidzakwane, tanthauzo la mafanizo onena za Ufumu amene Yesu ananena komanso kudziwa nthawi imene wodzozedwa womaliza adzatengedwe kupita kumwamba. * Kodi inuyo mumatani kamvedwe ka mfundo za choonadi kakasintha? Kodi zimakuthandizani kuti chikhulupiriro chanu chilimbe? Kodi mumaona kuti umenewu ndi umboni wakuti Yehova akupitirizabe kuphunzitsa anthu ake odzichepetsa? Mfundo zimene zili m’bukuli zikuthandizani kutsimikizira kuti Yehova akuulula cholinga chake pang’onopang’ono kwa anthu amene amamuopa.
^ ndime 4 Dzina la Mulungu likuchokera ku mawu achiheberi amene amatanthauza “kukhala.” Dzina lakuti Yehova limasonyeza kuti iye amachititsa kuti malonjezo ake akwaniritsidwe. Onani bokosi lakuti, “Tanthauzo la Dzina la Mulungu,” patsamba 43.
^ ndime 6 Ngakhale kuti masiku ano nthawi imeneyi ingaoneke ngati yaitali kwambiri, tiyenera kukumbukira kuti anthu akale ankakhala ndi moyo wautali moti panali mibadwo 4 yokha kuchokera pa Adamu kufika pa Abulahamu. Pamene Lameki, bambo ake a Nowa amabadwa n’kuti Adamu adakali ndi moyo. Pamene Semu, mwana wa Nowa amabadwa, n’kuti Lameki adakali ndi moyo. Pamene Abulahamu amabadwa n’kuti Semu adakali ndi moyo.
^ ndime 13 Dzina lakuti “Satana” limagwiritsidwa ntchito ponena za munthu maulendo 18 m’Malemba Achiheberi. Koma m’Malemba Achigiriki mawu akuti “Satana” amapezeka maulendo oposa 30. Zimenezi zinali zoyenera chifukwa Malemba Achiheberi sankafunikira kufotokoza kwambiri za Satana koma kufotokoza mfundo zomwe zingathandize anthu kuzindikira Mesiya. Mesiya atabwera anathandiza anthu kumudziwa Satana ndipo zimenezi zinalembedwa m’Malemba Achigiriki.
^ ndime 22 Kuti mumvetse mfundo zina zimene zinasinthidwa, werengani nkhani za m’magazini a Nsanja ya Olonda otsatirawa: October 15, 1995, tsamba 23-28; January 15, 2008, tsamba 20-24; July 15, 2008, tsamba 17-21; July 15, 2013, tsamba 9-14.
Onaninso
Tizikhulupirira Kwambiri Ufumu wa Mulungu
Yehova anagwiritsa ntchito mapangano 6 posonyeza kuti Ufumu wake sudzalephera kukwaniritsa cholinga chake. Kodi mapanganowa angatithandize bwanji kukhulupirira kwambiri Ufumu?


text:
YANDIKIRANI MULUNGU
“Kodi Lamulo Loyamba Ndi Liti pa Malamulo Onse?”
Kodi Mulungu amafuna kuti tizichita chiyani kuti tizimusangalatsa? Kodi pali mndandanda wa malamulo amene tiyenera kuwatsatira? N’zosangalatsa kuti yankho lake ndi lakuti, ayi. Mogwirizana ndi zimene Yesu Khristu, Mwana wa Mulungu ananena, zimene Mulungu amafuna kuti tizichita tingazinene m’mawu amodzi okha basi.—Werengani Maliko 12:28-31.
Choyamba, taganizirani mmene zinthu zinalili pa nthawi imene Yesu ananena mawu amenewa. Panali pa Nisani 11, kutatsala masiku ochepa kuti aphedwe, ndipo ankaphunzitsa m’kachisi. Adani ake ankamufunsa mafunso n’cholinga choti amutole pakamwa. Koma nthawi zonse ankawasowetsa chonena ndi mayankho ake. Kenako Yesu anafunsidwa funso lakuti: “Kodi lamulo loyamba ndi liti pa malamulo onse?”—Vesi 28.
Funso limeneli linali lovuta kwambiri. Ayuda ankasiyana maganizo pa nkhani yoti pa malamulo 600 a m’Chilamulo cha Mose lofunika kwambiri ndi liti. Ena ankaona kuti malamulo onsewa ndi ofunika ndipo n’kulakwa kuona lamulo lina kukhala lofunika kuposa ena. Ndiye kodi Yesu akanayankha bwanji funso limeneli?
Poyankha iye ananena kuti lamulo lofunika si limodzi lokha koma awiri. Loyamba, Yesu anati: “Uzikonda Yehova Mulungu wako ndi mtima wako wonse, moyo wako wonse, maganizo ako onse ndi mphamvu zako zonse.” (Vesi 30; Deuteronomo 6:5) Mawu akuti “mtima,” “maganizo,” “moyo” ndiponso “mphamvu” ali ndi matanthauzo ofananafanana. * Choncho mfundo yaikulu ndi yoti, kukonda Yehova kuyenera kukhudza mbali zonse za moyo wathu komanso zonse zimene tili nazo. Buku lina lotanthauzira Baibulo linati: “Tiyenera kukonda Mulungu kwathunthu.” Choncho ngati mumakondadi Mulungu, muyenera tsiku lililonse kuchita zinthu zimene zingachititse kuti iye azisangalala nanu.—1 Yohane 5:3.
Lachiwiri, Yesu anati: “Uzikonda mnzako mmene umadzikondera wekha.” (Vesi 31; Levitiko 19:18) Kukonda Mulungu n’kogwirizana kwambiri ndi kukonda anthu anzathu. Kukonda Mulungu kumachititsa kuti munthu azikonda anthu anzake. (1 Yohane 4:20, 21) Ngati timakonda ena mmene timadzikondera, tidzawachitira zinthu zimene tingafune kuti ena atichitire ifeyo. (Mateyu 7:12) Kuchita zimenezi kumasonyeza kuti timakonda Mulungu yemwe anatilenga, ifeyo komanso anzathuwo, m’chifanizo chake.—Genesis 1:26.
Zimene Yehova amafuna kuti atumiki ake azichita tingazinene m’mawu amodzi. Mawu ake ndi akuti, chikondi
Kodi malamulo oti tizikonda Mulungu komanso anzathu ndi ofunika bwanji? Yesu anati: “Kulibe lamulo lina lalikulu kuposa amenewa.” (Vesi 31) Mu Uthenga Wabwino wa Mateyu, Yesu anati malamulo onse agona pa malamulo awiri amenewa.—Mateyu 22:40.
Kuchita zinthu zosangalatsa Mulungu sikovuta kapena kosamvetsetseka. Zimene iye amafuna tingazinene m’mawu amodzi. Mawu ake ndi akuti, chikondi. Kuyambira kale, chikondi n’chofunika kwambiri pa nkhani ya kulambira Mulungu. Koma chikondi si nkhani yongonena pakamwa kapena kumangomva mumtima. Timafunika kuchita zinthu zosonyeza chikondicho. (1 Yohane 3:18) Tikukulimbikitsani kuti muphunzire zimene zingakuthandizeni kuti muzikonda kwambiri Yehova, Mulungu yemwe “ndiye chikondi.”—1 Yohane 4:8.
Mavesi amene mungawerenge mu March
^ ndime 6 M’Baibulo mawu akuti “moyo” amatanthauza munthu yense. Choncho “moyo” ungaphatikizeponso “mtima,” “maganizo” komanso “mphamvu.”
Onaninso
Kodi Mumachita Zomwe Mulungu Amafuna?
Mulungu amafuna kuti tizimumvera. Koma kukhala pa ubwenzi ndi Mulungu kumafuna zambiri.


text:
The Lockheed L-188 Electra anali woyamba turboprop yonyamula anamanga ku United States. kuwuluka Kwake koyamba zinachitika 1957. ntchito zake zinali kwangochepetsako pang'ono chabe poyerekeza ndi anthu a ndege ndege, ndi mtengo wotsika opaleshoni. (Gwero Wikipedia)
Kukongola ndege zokongola amatsatira mu Gmax kwa FSX ndi 3D mkati, phokoso chikhalidwe zambiri ntchito kwenikweni, mophweka kwambiri. Uzipereke izo tiyese.
The lodziwika bwino L-188 Electra ndi flyable mu zonyamula anthu ndi katundu Baibulo. mawonekedwe ambiri akupezeka
Patakhala mavuto ena anasonyeza ndi DirectX10 adamulowetsa mu FSX